Irekia Eusko Jaurlaritza - Gobierno Vasco :: EHAA xedapena 201605065\nGaiak: LAGUNTZAK; ESKUALDEARTEKO LANKIDETZA; NAZIOARTEKO LANKIDETZA; INBERTSIOAK; JARDUERA EKONOMIKOAK; DEIALDIA; JARDUERA BERRIEN GARAPENA\nHurrenkenaren zenbakia: 201605065\n1.– Interreg V A Espainia-Frantzia-Andorra (Poctefa 2014- 2020) Programa eta proiektuen bigarren deialdia\n2016ko abuztuaren 17an, C (2016) 5415 Erabakiaren bidez onartu zuen Europako Batzordeak Interreg V A Espainia-Frantzia-Andorra (Poctefa 2014-2020) Programa.\nProgramaren helburu nagusia da jarraipena ematea mugaz gaindiko eremuaren integrazio ekonomikoari eta sozialari eta aipatu integrazio indartzea, lankidetzaren bidez. Hori lortzeko, lurralde hautagarrian Frantziako, Espainiako eta Andorrako kideek egindako lankidetza-proiektuen sustapenean eta kofinantzaketan zentratzen da. Interreg V A Espainia-Frantzia-Andorra (Poctefa 2014-2020) Programa Europar Batasunak finantzatzen du Eskualde Garapeneko Europako Funtsaren 178 milioi euroko aurrekontuarekin (Egef Laguntza Teknikorik gabe).\n2016ko azaroaren 4an, Interreg V-A Espainia-Frantzia-Andorra (Poctefa 2014-2020) Programaren bigarren deialdiaren testu ofiziala onartu zuen Poctefaren Jarraipen Batzordeak.\nKudeaketa Agintaritzak, Programan parte hartzen duten Europar Batasuneko estatuek (Espainia eta Frantzia) eta Andorrako Printzerriak ordezkaritza emanik, proiektuen bigarren deialdia argitaratzen du, Programaren ardatz guztietara zabaldua. Deialdi hau bi fasetan antolatzen da. Kudeaketa Agintaritzak interesdunak gomitatzen ditu haien proiektuak aurkeztera Programaren ardatz ezberdinetan.\n● 1303/2013, Europako Egitura Funtsei buruzko xedapen komunak ezartzekoa.\n● 1301/2013, Eskualde Garapeneko Europako Funtsei buruzkoa (Egef).\n● 1299/2013, EGEFek Europako lurralde-lankidetzari ematen dion laguntzari buruzkoa.\n● 481/2014, lankidetza-programentzako gastuak diruz lagungarri izatearen arloko xedapen espezifikoei buruzkoa.\n1.2.– Programaren ardatzak.\nArdatz nagusietariko batean inskribatu beharko dira proiektuak, Interreg V A Espainia-Frantzia-Andorra (Poctefa 2014-2020) Programaren gaiak betez.\n1.3.– Eremu hautagarriak.\n● Espainia: Girona, Bartzelona, Tarragona, Lleida, Huesca, Zaragoza, Nafarroa, Gipuzkoa, Araba, Bizkaia eta Errioxa.\n● Frantzia: Ekialdeko Pirinioak, Ariège, Garona Garaia, Pirinio Garaiak eta Pirinio Atlantikoak.\n● Andorra: lurralde osoa. Andorrako onuradunek Programan parte har dezakete Frantziako edota Espainiako onuradunekin. Andorrako erakundeek ezin izango dute inolaz ere EGEF finantzaketarik jaso.\n● Programaren inbertsio-lehentasun baten helburu espezifiko batean kokatu behar dira proiektuak. Inbertsio-lehentasun hautatuaren helburuekin lerrokatu behar dira proiektuen helburuak.\n● Programaren egikaritzearen eta emaitzaren adierazleei lagundu behar diete proiektuen egikaritzeak eta emaitzak, hurrenez hurren.\n2.– Egef erabilgarria eta estatu-laguntzak.\nProiektuen deialdi honetarako, 71,2 M euroko EGEF laguntza erabilgarria dago (Programaren guztizko aurrekontuaren % 40, Laguntza Teknikoa salbu).\nOnuradun bakoitzaren guztizko kostu hautagarriaren % 65ekoa da Egefen esku-hartze tasa, baina, estatu-laguntzen araudia aplikagarri zaien onuradunentzat, txikiagoa izan ahal izango da (ikus Proiektuen sustatzaileentzako gida, «Proiektuen finantzaketa-baldintzak» atala), eta Egef jasotzen ez duten Andorrako onuradunen salbuespenarekin.\nEstatu-laguntzen onuradunak Baterako Idazkaritzarekin jarri beharko dira harremanetan aurrekontua egiteko. Estatu-laguntzen esparruan sartzen diren jarduerei dagokienez, hauek dira sustatzaileentzako finantzaketa-aukerak:\n● 1407/2013 minimis araudia.\n● 651/2014 Kategoriakako Salbuespenen Erregelamenduaren 20., 25. eta 53. artikuluak, zeinen bidez adierazten baita laguntzen zenbait kategoria bateragarriak direla barne-merkatuarekin, Europar Batasunaren Funtzionamenduari buruzko Tratatuaren 107. eta 108. artikuluak aplikatuz.\n3.– Deialdiaren egutegia.\nBi fase ditu Poctefa 2014-2020 Programaren bigarren deialdiak:\n1. fasea: hautagaitzak Sigefa informatika-aplikazioan jasotzeko epea 2016ko azaroaren 10etik dago zabalik, eta abenduaren 13an itxiko da, 14:00etan. Ez dira onartuko abenduaren 13ko 14:00ak ondoren aurkeztutako hautagaitzak.\nProgramazio Batzordeak lau hilabeteko epea izango du gehienez ebazpena emateko, lehenengo fasean hautagaitzak aurkezteko epea amaitzen denetik hasita.\nBigarren fasera igarotzeko hautatutako hautagaitzak soilik aurkeztu ahal izango dira fase horretara.\n2. fasea: bigarren fasera igarotzeko baietsitako edo ezetsitako hautagaitzak onartzeko ebazpena emango du Programazio Batzordeak; ebazpen horretan zehaztuko da hautagaitzak jasotzeko epea, eta beranduenez hilabeteko epean hasi beharko da, ebazpen hori onartzen denetik aurrera, eta berrogei egun natural iraungo du gutxienez. Ez dira onartuko zehazten den epearen azken eguneko 14:00ak ondoren jasotako hautagaitzak.\nGehienez sei hilabeteko epea izango du Programazio Batzordeak ebazpena emateko, bigarren fasean hautagaitzak aurkezteko epea amaitzen denetik hasita.\n4.– Hautagaitzak aurkezteko modua:\nHonela aurkeztu behar dira fase bakoitzean eskatutako agiriak:\n1.– Espainolez eta frantsesez hautagaitzaren inprimakiaren kasuan. Programaren bi hizkuntzetarik batean gutxienez aurkeztu beharko dira gainerako agiriak (espainola edo frantsesa).\n2.– Epean (ikus 3. puntua Deialdiaren egutegia).\n3.– Sigefa informatika-aplikazioan; aurretik erabiltzailearen erregistroa egin behar da www.poctefa.eu web-orrian. Lehenengo fasean hautagaitza aurkeztu ahal izateko, pausu hauek jarraitu beharko ditu taldeburuak/onuradun nagusiak:\n● Hautagaitza sortzea Sigefa informatika-aplikazioan.\n● Hautagaitza-inprimakiaren atal guztiak betetzea espainolez eta frantsesez.\n● Eskatutako agiri guztien kopia eskaneatu bana atxikitzea sigefan (ikus 5. puntua Hautagaitza aurkeztea: onarpen-eskakizunak).\n● Hautagaitza balioestea Sigefan.\n● Hautagaitza Sigefaren bidez bidaltzea. Hautagaitza bidali eta gero, EFA erregistro-zenbakia emango du Sigefak.\n5.– Hautagaitza aurkeztea: onarpen-eskakizunak.\n5.1.– Lehenengo fasea.\nHautagaitzaren lehenengo fasean, agiri hauek aurkeztu behar dira:\n● Hautagaitza-inprimakia beteta, espainolez eta frantsesez.\n● Lankidegoaren erantzukizun- eta konpromiso-adierazpena, taldeburuaren/onuradun nagusiaren legezko ordezkaritzak sinatua eta zigilatua, bi hizkuntzetako batean (espainola edo frantsesa). Taldeburuak/onuradun nagusiak idatziz gorde beharko du onuradun guztien banakako finantza-konpromisoa, Programak emandako ereduaren arabera.\nLehenengo faseko onarpen-eskakizunak.\n1.– Hautagaitza-inprimakia informatika-aplikazioan bidali da, deialdian ezarritako epeetan.\n2.– Hautagaitza-inprimakiaren atal guztiak beteta daude espainolez eta frantsesez, eta bi bertsioak berdin-berdinak dira.\n3.– Konpromiso- eta erantzukizun-adierazpenaren eredua taldeburuaren/onuradun nagusiaren legezko ordezkaritzak sinatu eta zigilatu du, eta Sigefan erantsi da bi hizkuntzetako batean (espainola edo frantsesa).\n4.– Mugaz gaindiko lankidegoa du proiektuak, hau da, gutxienez Europako bi estaturen inplikazioa (Espainia, Frantzia eta Andorra), salbu mugaz gaindiko erakunde juridiko espainiar-frantziarrak, zeinak EGEF diru-laguntzaren onuradun bakar izan ahal izango baitira.\n5.– Taldeburu/onuradun nagusi bat du proiektuaren lankidegoak, zeina Programan parte hartzen duten Europar Batasuneko estatu batekoa baita (Espainia edo Frantzia).\n6.– 80.000 euroko edo gehiagoko guztizko kostu hautagarria du proiektuak. 2014ko urtarrilaren 1etik, gastuak hautagarriak izan ahal izango dira, salbu 651/2014 Erregelamenduko xedapenen arabera Kategoriakako Salbuespenen Erregelamendu Orokorraren peko onuradunak barne hartzen dituzten eragiketetarako.\n7.– Proiektua ez da amaitu diru-laguntza eskabidea aurkezteko eguna baino lehen. 651/2014 Erregelamenduko xedapenen arabera Kategoriakako Salbuespenen Erregelamendu Orokorraren peko onuradunen kasuan, hautagaitzak aurkeztu baino lehenago hasi ahal izango da proiektua (ikus, «Proiektuen sustatzaileentzako gida», «Estatu-laguntzak» atala).\n8.– Proiektuak ez du Europako beste programa batzuen finantzaketarik.\n9.– Proiektuaren iraupena ez da 3 urte baino luzeagoa.\n10.– Gutxienez alderdi hauetako bati buruzko elementu berriak sartu beharko dituzte aurretik programatutako eragiketen jarraitutasuneko proiektuek:\n– Esku-hartze lurraldea.\n– Proiektuaren helburuak eta esperotako emaitzak.\n11.– Proiektuaren helburu nagusiari laguntzen dio Programaren Inbertsio Lehentasun hautatu baten helburu espezifiko bati.\n2. eta 3. eskakizunak zuzengarriak dira. Gainerako eskakizunak ez dira zuzengarriak.\nOnarpen-eskakizun guztiak bildu beharko ditu hautagaitzak. Hautagaitzak ez baditu biltzen onarpen-eskakizun zuzengarriak, Kudeaketa Agintaritzaren zuzendariak, www.poctefa.eu web-orrian argitaratutako jakinarazpen baten bidez, taldeburuari/onuradun nagusiari eskatuko dio zuzen ditzala eskakizunok, gehieneko 10 egun balioduneko epean –epe luzaezina–, jakinarazpen hau argitaratu eta biharamunetik hasita. Epe hori igarota, Kudeaketa Agintaritzako zuzendariak baietsitako edo ezetsitako hautagaitzei buruzko behin betiko ebazpena emango du, eta www.poctefa web-orrian argitaratuko da ebazpen hori.\n5.2.– Bigarren fasea.\nHautagaitzaren bigarren fasean, agiri hauek aurkeztu behar dira:\nBigarren fasera igarotzeko baiesten diren hautagaitzek agiri hauek aurkeztu beharko dituzte Sigefa informatika-aplikazioan (https://1420.poctefa.eu/), 3. atalean, Deialdiaren egutegia, zehaztutako epeetan.\n1.– Hautagaitza-inprimakiaren atal guztiak beteta, espainolez eta frantsesez. Bi bertsioak berdin-berdinak izan behar dira.\n2.– Lankidegoaren erantzukizun- eta konpromiso-adierazpena, taldeburuaren/onuradun nagusiaren legezko ordezkaritzak sinatua eta zigilatua, bi hizkuntzetako batean (espainola edo frantsesa).\n3.– Kostu-taula, taldeburuaren/onuradun nagusiaren legezko ordezkaritzak sinatua lehenengo orrian: onuradunen gastuen urteko xehakapena. Hori prestatzeko, agiri honen I. eranskina «Aurrekontua prestatzeko arauak eta gomendioak» aintzat hartu behar da.\n4.– Proiektuaren finantza-plana, eragiketako onuradun guztien legezko ordezkariek sinatua eta zigilatua lehenengo orrian.\n5.– Lankidegoaren mugaz gaindiko hitzarmena, eragiketako onuradun guztien legezko ordezkariek sinatua eta zigilatua azken orrian, edo, mugaz gaindiko kide espainiar-frantziar bakarra bada, erakundearen estatutu juridikoak.\n6.– Onuradun bakoitzarentzako gastuaren oinarri-orria beteta, agiri bakarrean.\n7.– Onuradunen finantza-konpromisoaren adierazpena(k), sinatuta eta zigilatuta, baldin eta legezko ordezkariak bere erakundea finantza-mailan konprometitzeko gaitasun juridikoa badu. Legezko ordezkariak ez badu gaitasun hori, erakundearen dagokion erabaki-organoaren finantza-konpromisoaren ebazpena bidaliko da. Ebazpena bidean bada, onuradunen finantza-konpromisoaren adierazpena onartuko da behin-behinean, eta, edonola ere, 2017ko urriaren 30a baino lehenago bidali beharko da ebazpena.\n8.– Hala badagokio, kofinantzaketa publikoen eskabide(ar)en ebazpena(k) edo justifikagiria(k) (kontrapartida publiko nazionalak).\n9.– Azpiegituren kasuan, aurretiko baimenak/lan-baimena edo, halakorik ezean, baimen horien eskabideen justifikagiriak, azpiegitura horiek abian ezarri ondorengo kudeaketa-kostuei buruzko txosten bat erantsita.\n10.– Hala badagokio, legezko ordezkariek hirugarrenekin sinatutako hitzarmena(k).\n11.– I. eranskineko gomendioak gaindituz gero, finantza-gomendioak gainditu izanaren justifikagiri-fitxa erantsi beharko da Sigefan (eredua, deialdiaren I. eranskinean).\n12.– Estatu-laguntzen autoebaluazio-inprimakia, onuradun guztiena, eta onuradun bakoitzaren minimis adierazpena, biak legezko ordezkariak sinatuak.\n13.– Enpresa eta erakunde pribatuentzat: onuradunen estatutuak eta egituren jardueren deskribapena.\n14.– Enpresa eta erakunde pribatuentzat: egoeraren balantzea eta aurreko urteko negozio-zifrari dagokion adierazpena.\nHautagaitza-inprimakia eta gainerako agiriak Sigefa informatika-aplikazioaren bidez bidaliko dira. Ez da beharrezkoa paperean bidaltzea.\nBigarren faseko onarpen-eskakizunak.\nBaterako Idazkaritzak egiaztatuko du Sigefa informatika-aplikazioan jasotako hautagaitzek eskakizun hauek errespetatzen dituztela:\n1.– Lehenengo fasean aurkeztutako hautagaitzen datuak ez dira aldatu, salbu deialdiak baimenduak (ikus deialdiaren testuaren 6. puntua, bigarren fasea atala).\n2.– Hautagaitza-inprimakia informatika-aplikazioan bidali da, deialdian ezarritako epeetan.\n3.– Hautagaitza-inprimakiaren atal guztiak beteta daude espainolez eta frantsesez, eta bi bertsioak berdin-berdinak dira.\n4.– Eskatutako gainerako agiriak epean eta behar bezala bidali dira.\n5.– Kostu-taula/finantza-plana/lankidego-hitzarmena/egutegia ataletako datuek bat egiten dute erakundeei, kantitateei eta datei dagokienez.\n6.– Onuradunen autoebaluazioarekin bat, estatu-laguntzak izan zein ez, koherentzia badago autoebaluazioaren eta finantza-planaren artean, eta kofinantzaketa publikoaren eta autofinantzaketaren mugak errespetatzen dira.\n7.– Onuradun guztiak pribatuak izanez gero, finantza-arloan eskatutako edo konfirmatutako kofinantzaketa publiko bat gutxienez bada. Erakunde pribatuek soilik eratutako lankidego bat bada, Programazio Batzordeak ezingo ditu programatu, kofinantzaketa publiko bat gutxienez konfirmatzen ez duten hautagaitzak.\n8.– Egutegia aldatuz gero, proiektuaren iraupena ez da hiru urte baino luzeagoa izango.\n9.– Estatu-laguntzen kasuan, laguntza horien onuradunek ez dute hautagaitza aurkeztu baino lehenago hasi proiektua.\n1., 2. eta 9. irizpideak baztertzaileak eta ez-zuzengarriak dira. Gainerako eskakizunak zuzengarriak dira.\nOnarpen-eskakizun guztiak bildu beharko ditu hautagaitzak. Hautagaitzak ez baditu biltzen onarpen-eskakizun zuzengarriak, taldeburuari/onuradun nagusiari idatzizko jakinarazpen ofizial baten bidez eskatuko zaio zuzen ditzala eskakizunok, gehieneko 10 egun balioduneko epean –epe luzaezina–, jakinarazpena jaso eta biharamunetik hasita. Epe hori igarota, Kudeaketa Agintaritzako zuzendariak baietsitako edo ezetsitako hautagaitzei buruzko behin betiko ebazpena emango du, eta www.poctefa web-orrian argitaratuko da ebazpen hori.\n6.– Hautagaitzak hautatzeko irizpideak eta prozesua.\nHautagaitzen hautaketa-prozesu bat dakarte deialdi honen bi faseek.\n6.1.– Lehenengo fasea.\nBaterako Idazkaritzak eta lankidegoaren zerbitzu instrukziogileek instrukzio teknikoa egin eta gero, Programazio Batzordeak hautagaitza guztiak ebaluatuko ditu, eta bakoitzari dagozkion puntuak emango.\nBigarren fasera igarotzeko, bi baldintza bete beharko dituzte hautagaitzek:\n1.– 50 puntu izatea, gutxienez.\n2.– Ardatzen arabera sailkatutako eta puntuazioaren arabera ordenatutako hautagaitzen zerrendan egotea, ardatzen araberako deialdian dagoen EGEF zenbatekoaren % 150eko aurrekontu-mugaren barnean. Muga horren barnean dagoen azken proiektuak bakarrik gaindiarazi ahal izango du ardatzen arabera dagoen EGEFaren % 150eko zenbatekoa.\nBigarren fasera igarotzeko baietsitako/ezetsitako hautagaitzen ebazpena emango du Programazio Batzordeak.\nwww.poctefa.eu web-orrian argitaratuko da Programazio Batzordearen ebazpena, baietsitako eta ezetsitako hautagaitzen zerrendarekin; ardatzaren eta puntuazioaren arabera ordenatuko ditu.\nLehenengo fasean Programazio Batzordeak hartutako erabakiaren eta bost irizpideetan lortutako puntuazioaren berri izateko, jakinarazpen ofizial bat jasoko dute aurkeztutako hautagaitzen taldeburuek/onuradun nagusiek.\n6.2.– Bigarren fasea.\nInstrukzio teknikora igaroko dira bigarren fasera igarotzeko baietsitako hautagaitzak.\nBigarren fasean ez da onartuko hautagaitzak aldatzerik, kasu hauetan izan ezik:\n1.– Estatu-laguntzak antzemanez gero, EGEF tasa txikitzea (% 65 baino txikiagoa).\n2.– Hasteko eguna atzeratuz gero (3 hilabete, gehienez), hasteko eta amaitzeko eguna aldatuz gero, ez badu hiru urteko iraupena gainditzen, betiere.\n3.– Aldaketak gertatuz gero onuradunen izaera/erregimen juridikoan, zeinetan lehenengo faseko erakundearekiko lotura froga baitaiteke, onuradunak aldatzea.\nHiru kasu horietakoren bat gertatuz gero, taldeburuak/onuradun nagusiak harremanetan jarri beharko dira Baterako Idazkaritzarekin, zeinak horren berri emango baitio Programazio Batzordeari.\nPrograman biltzen diren eragiketen hautaketarako printzipio gidarietan oinarriturik egingo da proiektuen instrukzio teknikoa. Hautaketa-irizpide hauen arabera aztertuko dira hautagaitzak:\n5. irizpidearen xehetasuna: hautaketarako irizpide espezifikoak Inbertsio Lehentasun bakoitzeko.\n● IL 1b: Lurraldeko enpresentzako onura, zerbitzuak eskaintzeko.\n● IL 3b: Lehiakortasun potentzialerako onurak enpresa onuradunentzat, eta ikusgarritasuna lurraldeko ehun-ekonomikoarentzat.\n● IL 5a: Prebentzioaren arloko espezialisten/adituen parte-hartze/inplikazio maila, klima-aldaketaren eraginei egokitzea.\n● IL 5b: Agintaritza publikoen arteko koordinazio-jarduera bateratuak proiektuaren esparruan.\n● IL 6c: Kudeaketa orokorreko neurrien kalitatea eta intentsitatea.\n● IL 6d: Europako araudiaren aplikazioa armonizatzen laguntzen duten jarduerak.\n● IL 7c: Proiektuen zirkunskripzioaren koherentzia dagoen garraio-ehunaren bilbadurarekiko.\n● IL 8 CTE: Ekarpena egitea enplegu-sorkuntzari, laneratzeari eta mugaz gaindiko mugikortasunari\n● IL 9a: Proiektuaren ekarpena zerbitzuak erabil eta balia ditzaten zerbitzu horietara iristeko zailtasun handiena duten herritarrek.\nLankidegoaren Baterako Idazkaritzaren eta zerbitzu instrukziogileen instrukzio teknikoa amaituta, Lurralde Batzordeak eta Zeharkakoa bilduko dira haien eremuko hautagaitzak aztertzeko. Ondoren, Interreg V-A Espainia-Frantzia-Andorra (Poctefa 2014-2020) Programaren Programazio Batzordeak hautagaitza guztiak ebaluatuko ditu, eta bakoitzari dagozkion puntuazioak emango.\nProiektuaren bideragarritasunerako arriskuren bat antzemango balitz hautagaitzaren batean, programaziotik baztertutako hautagaitza kontuan hartu ahal izango du Programazio Batzordeak, irizpen arrazoitua emanez.\nArdatz bakoitzaren deialdian dagoen EGEF zenbatekoaren aurrekontu-mugaren barnean sartuz gero proiektuen EGEF pilatua, orduan proiektu horiek programatuak gertatuko dira, puntuazio-ordenaren arabera, betiere bigarren fasean 50 puntu badute gutxienez.\nwww.poctefa.eu web-orrian argitaratuko da Programazio Batzordearen ebazpena, programatutako eta ez-programatutako hautagaitzen zerrendarekin, ardatzaren eta puntuazioaren arabera ordenatuak.\nHilabeteko epea izango dute programatutako proiektuen taldeburuek/onuradun nagusiek EGEF diru-laguntza onartzeko eta deialdiaren prozesuan eskatutako agiri guztiak helarazteko –sinadurekin eta jatorrizko zigiluekin–, paperezko bertsioan eta Sigefa aplikazioan:\n1.– Gizarte Segurantzari ordaindu beharrekoak ordaindu izanaren ziurtagiriak.\n2.– Zerga-betebeharrak ordaindu izanaren ziurtagiriak.\n3.– Gastuak BEZarekin aurkezten dituzten onuradunentzat: BEZa ez berreskuratzeko adierazpena.\n4.– Enpresa eta erakunde pribatuentzat: hala badagokio, erregistro edo errepertorio batean inskribatuta egotearen agiriak.\n5.– Kostu-taula (urteka eta onuradun bakoitzeko), taldeburuaren/onuradun nagusiaren legezko ordezkaritzak sinatua jatorrizko paperezko bertsioaren lehenengo orrian\n6.– Finantza-plana, onuradun guztien legezko ordezkariek sinatua eta zigilatua paperezko bertsioaren lehenengo orrian.\n7.– Lankidegoaren mugaz gaindiko hitzarmena, onuradun guztien legezko ordezkariek sinatua, zigilatua eta errubrikatua jatorrizko paperezko bertsioko orri guztietan.\n8.– Onuradun guztienak: jatorrizko finantza-konpromisoko adierazpenak, baldin eta legezko ordezkariak bere erakundea finantza-mailan konprometitzeko gaitasun juridikoa badu, eta finantza-konpromisoaren ebazpena gainerako kasuetan.\n9.– Hala badagokio, hirugarrenekin sinatutako hitzarmenak jatorrizko paperezko bertsioan.\n10.– Hala badagokio, hautagaitza aurkeztu eta gero eskatutako eta konfirmatutako kofinantzaketa publikoei buruzko ebazpena.\nHilabeteko epe hori igarota, Programazio Batzordeak behi betiko ebazpena emango du, proiektu programatuen eta ez-programatuen zerrendarekin. Aurkeztutako hautagaitzen taldeburuei/onuradun nagusiei jakinaraziko zaie ebazpen hori, irizpide bakoitzean lortutako puntuazioarekin. Halaber, web www.poctefa.eu web-orrian argitaratuko da proiektu programatuen eta ez-programatuen zerrenda eta lortu duten puntuazioa.\nProgramatutako proiektuen onuradun guztiek ahalbidetu beharko dute iruzur-arrisku posibleak saihestu ahal izateko Programaren agintaritzek eskatzen dieten informaziorako irispìdea.\n7.– Erreklamatzeko prozedura.\nDeialdi-ebazpen honek amaiera ematen dio administrazio-bideari, eta, beraren aurka, aukerako berraztertze-errekurtsoa aurkeztu ahal izango zaio Jarraipen Batzordeari, hilabeteko epean, jakinarazpena argitaratzen denetik aurrera, Administrazio Publikoen Administrazio Prozedura Erkidearen urriaren 1eko 39/2015 Legearen 123. eta 124. artikuluen arabera, edo, bestela, administrazioarekiko auzi-errekurtsoa aurkeztu ahal izango da, bi hilabeteko epean, Huescako Administrazioarekiko Auzien Epaitegian. Ezin izango da administrazioarekiko auzi-errekurtsoa aurkeztu, hari buruz berariaz ebazpena eman arte edo aukerako berraztertze-errekurtsoaren ustezko ezespena gertatu arte.\nLehenengo eta bigarren faseko ebazpenei gora jotzeko errekurtsoa jarri ahal izango zaie, Jarraipen Batzordearen aurrean, ebazpenok argitaratzen direnetik aurrera hilabeteko epean, Administrazio Publikoen Administrazio Prozedura Erkidearen urriaren 1eko 39/2015 Legearen 121. eta 122. artikuluen arabera.\n8.– Informazioa eta harremana.\nProgramaren web-orrian (www.poctefa.eu) daude kontsultagai deialdiaren agiri ofizialak eta hautagaitza bat prestatzeko beste elementu garrantzitsuak:\n● Interreg V A Espainia-Frantzia-Andorra (Poctefa 2014-2020) Programa\n● Proiektuen sustatzaileentzako gida.\n● Interreg V A Espainia-Frantzia-Andorra (Poctefa 2014-2020) Programaren Ingurumenaren Ebazpen Estrategikoa / Ingurumenaren arloko alderdiak Programan sartzea.\n● Adierazleen gida.\n● Hautagaitza osatzeko behar diren ereduak.\nGainera, Programaren kide instituzionalen harremanetarako datuak aurki daitezke web-orri honetan: https://www.poctefa.eu/socios-institucionales-del-programa/\nHarremanetan jar zaitezke zure lurralde-ordezkariekin edo Programaren Baterako Idazkaritzarekin, hemen: info@poctefa.eu\nHautagaitza bidali aurretik, egiaztatu alderdi hauek:\n● Programa irakurri duzu.\n● Proiektuen sustatzaileentzako gida irakurri duzu.\n● Deialdiaren testua irakurri duzu.\n● Interreg V A Espainia-Frantzia-Andorra (Poctefa 2014-2020) Programaren ardatz nagusietariko batean inskribatzen da proiektua.\n● Programaren inbertsio-lehentasun baten helburu espezifiko batean kokatzen da proiektua.\n● Bi hizkuntzetan (frantsesa eta espainola) idatzi da hautagaitza.\n● Prest dituzu 5. atalean (Onarpen-eskakizunak) eskatutakoak.\n● Betetzen dituzu 3. atalean (Deialdiaren egutegia) aurreikusitako deialdiaren bidalketa-epeak.\n● Hautagaitza Sigefa aplikazioaren bidez bidali da, epean.\nEranskin honen bidez, kostu-taula prestatzeko hainbat arau eta gomendio ematen dizkie Programak Poctefa 2014-2020 deialdian euren hautagaitzak aurkezten dituzten kideei. Proposatutako bi arauk aurreikusten dute modalitate sinplifikatua erabiltzea «giza baliabideen gastuak» eta «bulegoko eta administrazioko gastuak» kategorietarako Modalitate sinplifikatuak ahalbidetzen du zenbateko bat aplikatzea oroharreko prezioan onuradunek euren gastuak justifikatu beharra saihesteko. Honela, baldin eta modalitate sinplifikatu hau aplikatzen bada, onuradunei ez zaie egiaztagiririk eskatuko dagozkien gastuak kontrolatzerakoan.\n1.– Programazio-aldi osoan aplikatzeko arau orokorrak.\nArau hauek nahitaezkoak dira, eta, kasuaren arabera, onuradun-mailan edo proiektu-mailan aplikatzen dira.\n● Nahitaez betetzeko arauak:\nArau hauek zuzenean aplikatzen zaizkie proiektuen sustatzaile guztiei, dagozkien gastu-kategorientzat.\n● Hautazko arauak:\n2.– 2014-2020 proiektuen bigarren deialdirako gomendio espezifikoak:\nProiektuak dirauen artean aplikatuko dira proiektuen bigarren deialdiko arauak eta gomendioak.\nHalaber, ziurtapenaren unean egiaztatuko da arau eta gomendio hauek betetzen direla.\n● Bulegoko eta administrazioko gastuak (ikus B 4.2 puntua Proiektuen sustatzaileentzako gida) Modalitate sinplifikatuaren bidez soilik justifikatu ahal izango dira bulegoko eta administrazioko gastuak. Onuradun guztiei aplikatzen zaie arau hau. Honela, onuradunaren bulegoko eta administrazioko gastuak ezin izango dira langileen zuzeneko gastuen % 7,5 baino gehiagokoak izan, eta kideko 200.000 eurokoak izango dira, gehienez.\n● Bidai- eta ostatu-kostuak (ikus B 4.3 puntua Proiektuen sustatzaileentzako gida) Proiektuaren hautagaitza aurkezteko unean, ez da muga globalik ezartzen gastu-kategoria honetarako. Hala ere, «Proiektuen sustatzaileentzako gida»-n, gaua igarotzeko dietak eta gehieneko eguneko dietak zehazten dira, zeinak egiaztatze- eta kontrol-zirkuituan egiaztatuko baitira.\n● Zerbitzuen eta kanpoko ezagutzen gastuak (ikus B 4.4 puntua, Proiektuen sustatzaileentzako gida) Ez da muga globalik ezartzen gastu-kategoria honetarako, baina arreta jarriko zaie externalizazio-maila handia aurkezten duten hautagaitzei.\n● Proiektuaren prestakuntza-gastuak (ikus B 5 puntua, Proiektuen sustatzaileentzako gida). Proiektuaren ekintzetako bat dira prestakuntza-gastuak, zeina gastu-kategoria hauetan banatu behar baita: «Langile-gastuak»,«Bidai- eta ostatu-kostuak» eta «Zerbitzuen eta kanpoko ezagutzen gastuak». Ezingo dute muga hau gainditu proiektuaren prestakuntza-gastu orokorrek: 6.000 euro x proiektuaren Espainiako eta Frantziako onuradun-kopurua, eta gehieneko 30.000 euroko zenbatekoa izango dute proiektuko. Proiektuko onuradunek erabakiko dute nola banatu zenbateko hori.\n● Hautazko araua:\n● Langile-gastuak (ikus B 4.1 puntua, Proiektuen sustatzaileentzako gida) Arau hau soilik bete behar da baldin eta onuradunak, langile-gastuak justifikatzeko, erabakitzen badu modalitate sinplifikatua erabiltzea proiektuaren hautagaitzan.\nOnuradunaren langile-gastuak ezingo dira zuzeneko kostuen % 20 baino gehiagokoak izan, eta kideko 200.000 eurokoak izango dira, gehienez. Proiektuaren zuzeneko kostuak dira gastu-kategoria guztiak, salbu «Bulegoko eta administrazioko gastuak». Kostu sinplifikatuen modalitatea hautatzea proiektuko langile guztiei aplikatuko zaie proiektuak diraueno.\n● Proiektuaren kostu hautagarri osoa ez litzateke 2 milioi euro baino gehiagokoa izan behar. Gehienez 10 milioi euroko kostu hautagarria izango dute azpiegiturako edota ekipoko ondasunen proiektuek.\n● 2 milioi euro baino gehiagoko azpiegiturako edota ekipoko ondasunen proiektu guztietan, zenbateko horren eta proiektuaren kostu hautagarriaren arteko gastuak (gehienez, 10 milioi euro), azpiegiturako edota ekipoko ondasunen gastu-kategoriara bideratu beharko dira.\n● Proiektuaren «Langile-gastuak» gastu-kategoria.\n● Proiektuaren langile-gastuek ezingo dute gainditu guztizko kostu hautagarriaren % 50.\n1.– Mesedez, markatu zure kostu-taula prestatzean aintzat hartu ezin d(it)uzun gomendioa(k).\n2.– Mesedez, jarraian markatu labur zure proiekturako gomendio hau(ek) aintzat ez hartzea justifikatzen duten arrazoiak. Zehaztu zein liratekeen proiekturako ondorio zuzenak baldin eta atalasea(k) gainditzen ez bad(ir)a: abian jartzean, produktibitate- eta emaitza-helburuetan, finantza-bideragarritasunean, eremu geografikoan, etab.\n3.– 2. gomendioan ezarritako atalaseetako bat gaindituz gero, zehaztu proiektu honetarako mobilizatutako langileen egitekoak, mesedez. Zergatik dira funtsezkoak proiektua garatzeko eta haren helburuak lortzeko?.


Zaldi arraza - Wikipedia, entziklopedia askea.\nZaldi arrazaren kontzeptuak Equus caballus espezietik sortutako ehunka zaldi arraza kontutan hartzen du. Zaldi arrazaren definizio zehatza hau litzateke; etxekotutako zaldi multzo batetik, antzeko fenotipo batekin, eta aukeraketaren bidez sortutako abere arraza. Ofizialki onartutako arraza bat izateko bere berezko pedigreea eta homologatutako arraza liburu bat behar du izan.\nPottoka da berezko Euskal Herriko zaldi arraza nagusia. Argazkian zaldia, behorra eta moxala\nZaldi arraza batzuk naturalki agertu dira, beste hainbat gizakiaren eraginez, bere beharretarako aukeraketa dela medio. Edo zaldi arraza bat gizakiak beste ingurumen batera eramaterakoan bertako baldintzetara egokitzeko prozezuak sortu du. Zaldi arrazak kontinente guztietan daude, Antartika salbu, eta hortxe ere Artikoaren inguruan bizi diren hainbat zaldi arrazak egokitzen eta hainbat lanetarako erabiltzen saiatu da gizakia. Ob poni eta Siberia aldeko beste hainbat poni arrazen kasuan, esate baterako Antartikara egindako joan den mendeko espedizioetan erabiliak.\nXXI.en mendetik aurrera eta hipikan eta bereziki puntako zaldi lasterketetan erabilitako abereen kasuan, marka eta « stud-book » delako kontzeptuek arraza kontzeptua baztertu dute. Puntako animali hauetan eta beraien ondorengoetan gehiago kontutan hartzen baita aukeraketaren bidez lortutako lasterketarako ezaugarriak arraza bera baino.\n1 Taxonomia eta zaldi arrazaren kontzeptua\n2 Euskal Herriko Bertako zaldi arrazak\n2.1 Desagertutako etxeko bertako zaldi arrazak\n3 Desagertutako zaldi arraza basatiak honakoak dira\nTaxonomia eta zaldi arrazaren kontzeptuaAldatu\nEgun banaketa nagusi bat egiten da zaldi ararzen munduan. Zaldi tamainako arrazak eta poniak. Beraien arteko ezberdintasunak ez daude soilik tamainan, beste hainbat ezaugarrietan baizik. Jatorria ere ez dute, antza, berbera. Poniak antzineko tarpanen ondorengoak dira, eta zaldiak beste zenbait basazaldien ondorengoak.\nZaldi eta poni arraza ezberdinak marrazki batean\nEuskal Herriko Bertako zaldi arrazakAldatu\nEgun Euskal Herrian gaur egun mundu guztiko zaldi arrazak aurkitu dezakegu. Esate baterako Shetland poni txikiak oso estimatuak egin dira etxe inguruko jirak garbitzeko landa-girotan, zein maskota gisa. Ahaztu gabe hipikari lotutako zaldi arrazak.\nEuskal Herriko bertako zaldi arrazak honakoak dira:\nDesagertutako etxeko bertako zaldi arrazakAldatu\nDesagertutako zaldi arraza basatiak honakoak diraAldatu\n) Tarpan. Egungo bertako arrazetan eragin handiena izan zuen zaldia da.\n) Przewalski zaldia.\n) Enzebroa. Ez dago argi abere misteriotsu hau zaldi arraza bat zen edota basastoekin zer ikusirik gehiago omen zuela. Azken aldean joera gehiago dago enzebroa garai bateko eta tarpanetik etorritako basazaldiekin lotzeko.\nNafar behoka arrazako behorrak\nMultimedia: Horse breeds\nAzken aldaketa 14 abendua 2019(e)an, 11:39(e)tan\nOrriaren azken aldaketa: 14 abendua 2019, 11:39.


San Anton eguneko zozketak 10 sari banatu ditu gasteiztarrek erositako txartelen artean « Prentsa oharrak\nSan Anton eguneko zozketak 10 sari banatu ditu gasteiztarrek erositako txartelen artean\nKategoriak: Prentsa oharrak — Komunikazio Zerbitzua / Servicio de Comunicación — 17 urtarrila 2019 18:59\nGaur ospatu da San Antonen jaia Gasteizen; jaiak oso sustrai sakonak ditu hirian, tradizionalki egun horretako zozketarekin —hiriko babes-etxerako funtsak lortzeko sortua— lotuta egon baita.\nTxartelen salmentan babes-etxeko bizilagunek eta hiriko dendek zein partikularrek hartu dute parte historikoki. 2007az geroztik, Kultura Zerbitzuko Jaien Atala arduratzen da zozketa kudeatzeaz, tradizioa bizirik mantentzearren.\nSan Anton eguneko Jaiak bi zati ditu: zozketa, txerria eta gainerako animaliak bedeinkatu ondoren egiten dena, eta Espainia plazako jaia, San Pedro elizako bezperak bukatutakoan hasten dena.\nHur. SARIAK PREMIOS Nº\n1 Ezkur txerri iberikoaren produktu sorta Lote de Productos de cerdo ibérico de bellota 15158\n2 Bidaia Palma Mallorcakora, 7 gau, bi pertsonarentzat Viaje a Palma de Mallorca, 7 noches, para dos personas 03269\n3 Zirkuitua Portugalen barrena, 6 gau, bi pertsonarentzat Circuito por Portugal, 6 noches, para dos personas 23869\n4 Asteburua Hondarribiko Paradorean, bi pertsonarentzat. Fin de semana en Parador de Hondarribia para 2 personas 14206\n5 Hiri-bizikleta Bicicleta urbana 24887\n6 Principal Antzokirako denboraldi abonamendua, bi pertsonarentzat Abono de temporada Teatro Principal, para dos personas 02136\n7 Tablet PC 10.1” Tablet PC 10.1” 26571\n8 Liburu elektronikoen irakurgailua Lector de libros electrónicos 25939\n9 Liburuak erosteko bonoa Bono para compra de libros 09775\n10 Etxebizitza Plus Asegurua Laboral Kutxa (urtebete) Seguro Vivienda LABORAL Kutxa Plus (1 año) 28726\nJaiarekin lotutako ohiko egiturari jarraitu zaio. Hasteko, 17:15ean, segizioa irten da Espainia plazatik San Pedro parrokiara bezperetara joateko, eta txerria —Emilia deitzen da Apellanizen hazitako txerria, eta 280 kg inguru pisatzen du— zein beste animalia batzuk bedeinkatzeko; agintariekin batera Folklore Akademiako kideak eta Erraldoi eta Buruhandien Konpartsaren zati bat joan dira.\nSegizioa plazara itzuli ostean, zozketa egin da udaletxean, eta plazan bildutako jendetza girotzeko zenbait jarduera izan da: Gargantua, gaztelu puzgarriak, txokolate banaketa eta “dantza plazan”.\nFernando Gauna (79 urte) eta Felixa Fernández de Luco (92 urte) — Esperanza Lópezen ordez, hura gaixo baitago— arduratu dira zozketako zenbakiak Francisco Javier de las Fuentes Abad notarioaren aurrean ateratzeaz.\nSan Anton Txikiren zozketa ere egin da agertokian. Txokolatezko bi txerri (60 kg ingurukoak) zozketatzen dira hiriko ikastetxeetako Haur eta Lehen hezkuntzako gelen artean, eta aurten ikastetxe hauei egokitu zaie: Zabalgana Ikastola (189) eta Ibaiondo Ikastola. Bukatzeko zezensuzkoak atera dira.


Altsasuko gazteei babesa adierazteko elkarretaratzea ospatu zen atzo Zizurkilen - Zizurkil - Aiurri.eus\nAltsasuko gazteei babesa adierazteko elkarretaratzea ospatu zen atzo Zizurkilen\nOlatz Lasa 2019-10-11 10:30\nLarunbatean, urriaren 12an, Villabonan deitu du elkarretaratzea Ernaik 20:00etan Berdura plazan.\nAtzo iluntzean elkarretaratzea ospatu zen Zizurkilen Altsasuko gazteei babesa adierazteko. 19:00etan Zizurkilgo biribilgunean bildu ziren 60 lagun inguru "Ez dugu onartzen absoluzioa ez den epairik #AltsaukoakASKE" lemapean.\nAtzoko egunean (urriak 9) beraz, basakeri hau behin betirako bukatzeko aukera itxi du Estatuak, eta beste behin ere,\nbehartuak ikusten gara egoera hau salatzera. Aurreikus zezakeen moduan, espainiar Estatuak eta bere aparatuek ebazpen honen bitartez azkeneko urte hauetako bidea konfirmatzen dute. Modu honetan, espainiar Estatuak gazteriaren aurkako kriminalizazio eta errepresioaren norabidean sakontzeko hautua egina du, eta azken orduko ebazpen honekin bere izaera antidemokratikoan berresteko asmoa baino ez duela erakutsi du, Altsasun ikusi dugu eta Katalunian ikusiko dugu hurrengo egunetan.\nModu horretan, gaur goizeko (urriak 10) agerraldian Altsasu Gurasoak eta Altsasukoak Aske Taldeak hurrengo asterako deitutako mobilizazioetara batzen gara, beraien artean, datorren urriaren 26an, larunbatarekin, “duintasunaren martxa”ra dei egiten dugu, goizean Altsasutik aterako dena eta arratsaldeko 17:00etan Iruñeko Justizia Jauregiaren aurreko plazan elkarretaratze batekin amituko dena.\nBesarkada bat gazte eta beraien senide eta lagunei.\nDenok gara Altsasu, denak etxera!\nElkarretaratzeko irudi sorta:\nAltsasuko gazteen aldeko elkarretaratzeko irudiak\nOlatz Lasa urr 11 Zizurkil


Hareazko txorroekin garbituko dute 'Intxortako Atea' monumentua - Elgeta - Goiena.eus\nHareazko txorroekin garbituko dute 'Intxortako Atea' monumentua\nLarraitz Zeberio Lekuona 2008-04-11 17:48\nUdalak gura du urteurreneko ekitaldirako, hilak 27, inguru guztia atzera ere txukun egotea. Egun horretan lore eskaintza eta gudariek erabili zituzten lubakiak non kokatu zeuden ikusteko bisita gidatuak antolatu nahi ditu Udalak 'Intxorta 1937' elkartearekin batera.\nHareazko txorroekin garbituko du Elgetako Udalak Intxortako Atea eskultura. Juan Jose Aranguren da eskulturaren egilea eta berarekin harremanetan ipinita Udalak erabaki du garbiketa prozesu hori dela egokiena monumentua gutxien kaltetzeko.\nUrteurreneko egunak aukeratu dituzte monumentuari eraso egiteko. Pintura gorriz eta horiz zikindu dute eskultura. Gertu dagoen gudarien omenezko harria ere apurtu dute kolpeka.\nElgetako Udalak gogor kritikatu du gertatutakoa. "Leku oso berezia da gudariendako. Lehenengo aldia da Intxortako Ateari eraso egiten diotela. Ez ordea gudarien omenezko harriari", adierazi du Oxel Erostarbe alkateak. "Hilaren 27an, urteurrenarekin batera, Udalak asmoa dauka bertan ekitaldi bat egiteko. Ahaleginduko gara egun horretarako inguru guztia txukuntzen eta garbitzen".\nLau egunez frankisten erasoari eutsi ostean 1937ko apirilean apurtu zen Elgetako frontea. Bertan hildako gudarien omenez lore eskaintza egingo du Udalak hilaren 27an. Gainera, bisita gidatuak antolatuko ditu Intxorta 1937 elkartearekin batera soldaduek erabiltzen zituzten lubakiak nondik nora kokatuta zeuden ezagutu nahi duen ororendako.


Elektronika eta Telekomunikazioak Don Bosco: KupeLike. Zure sagardotegia aurkitu!!!\nProiektu hau, gaur egungo sagardotegietan egin beharreko aldaketa edo berriketa batekin hazi egiten da. Gure ideia nagusiak, sagardotegietako jabeei eta bezeroei edango duten sagardoei buruzko informazioa erraztuko diegu teknologia berriak erabiliz.\nHorretarako, gailu elektroniko bat sortu da eta honek sagardotegi desberdinetako sagardo guztiak zenbat pertsona gustoko dituzten erakutsiko du sagardotegiko kupelan bertan. Web orrialde baten bitartez edo sagardotegian bertan bozkatu daiteke zure sagardorik gustokoena, zure atzetik datozen pertsonei jakinarazteko zein diren momentu horretan gustokoenak.\n2. Proiektuaren deskribapen teknikoa:\nGure proiektua hainbat zati desberdinetan sailkatu daiteke:\nLehenik, Zubiri Manteoko taldekideek sortutako web aplikazioa daukagu. Bertan sagardotegi guztien eta beraien sagardoei buruzko informazioa dago beste gauza askoren artean. Aplikazio horretatik guk jasoko ditugu sagardo bakoitzak dituen Like edo gustokoak eta plaka mikrokontrolatuaren bitartez prozesatuko dugu.\nBigarrenik, Wi-Fi modulua daukagu. ESP8266 moduluaren bitartez gure plaka mikrokontrolatuari Wi-Fi konexioa ahalbidetuko diogu lehen aipatutako web aplikaziora konektatu ahal izateko sagardoen Like kopurua zein den jakiteko.\nBeste bloke bat, botoiak izango dira. Kupela bertan bi botoi jarriko ditugu gure plaka mikrokontrolatura Bluetooth bidez konektatzen direnak HC-05 motako bi modulu erabilita. Botoi batek sagardoaren kontagailuan botoak gehitu eta besteak kenduko ditu, gustatu zaizun edo gustatu ez zaizunaren arabera.\nHC-05 Bluetooth moduloa\nJarraian proiektuaren burmuina izango litzateken plaka mikrokontrolatua daukagu. Honek, internetetik jasotako datuak eta botoietatik jasotakoak prozesatu eta display-etan proiektatzeaz arduratuko da. Hortaz gain web aplikaziora datuak bidaliko ditu interneten bidez.\nAzkenik, display-ak ditugu. Hauek aurretik prozesatutako Like edo gustokoen datuak proiektatuko dute.


Emakumeen aurkako indarkeria saihesteko eta sentsibilizazioa bultzatzeko tailerrak Ugaoko institutuan | Geuria\nIndarkeria matxista saihesteko ikastaroak antolatu ditu Ugaoko Udalak bigarren urtez, institutuko bigarren hezkuntzako ikasleentzat / Ugaoko Udala\n“2018-2022 aldirako Emakumeen eta Gizonen Berdintasunerako IV. Plana” aprobatu ondoren, indarkeria matxistaren aurka sentsibilizatzeko eta emakumeen aurkako edozein indarkeria mota saihesteko xedea duten ikastaroak antolatu ditu Ugaoko Udalak bigarren urtez, institutuko bigarren hezkuntzako ikasleei zuzenduta. Izan ere, Udalak beharrezkotzat jotzen du genero-berdintasunerako politikak garatzen jarraitzea, gizartean gaiaren inguruko sentsibilizazioa sustatuz.\nAurrekoaren garrantzia azpimarratu nahi izan du Ana Maite Fernandez udaleko berdintasun zinegotziak, konpromiso sozialaren garrantzia gogoraraziz. Izan ere, Fernandezek adierazi duenez, “denok hartu behar dugu ardura hori, tokiko administrazioek, hezkuntza komunitateak, familiek, agente sozializatzaileek eta abarrek. Genero indarkeria gaitz larria da, batasunik gabe desagerterazteko zaila, eta proiektu honekin Udalak bere ekarpen txikia egin nahi du”.\nBi orduko tailer hauek urtarrilean zehar egin dira eta hamar ikasgela inguruk hartu dute parte. Horrako hauetan, esku-hartzea eta ikasketa aktiboa sustatzeko, adin desberdinetara egokitutako hainbat material eta dinamika erabili dituzte. Esaterako, rol-jokoak eta ikus-entzunezkoak.\nEkaitz Metxaka alkateak jakinarazi duenez, proiektuarekin genero indarkeriaren prebentzioa hezkuntza komunitatetik lantzen aritu dira. “Tailer hauen bitartez, Ugaoko gazteak sentsibilizatzea eta kontzientziatzea bilatzen dugu, sexu desberdinen arteko harremanak simetrikoagoak izan daitezen eta espazioak pertsona guztientzat seguruak izan daitezen. Errespetua, tolerantzia eta berdintasuna txikitatik landu daitezkeen eta landu behar diren printzipioak dira”, esan du Mentxakak.\nIkastaroak bukatu ondoren, saioetan parte hartu duten gazteek betetako balorazio-galdetegiak jasoko ditu Udalak, etorkizunean egin daitezkeen tailerrak hobetzeko eta egokitzeko asmoarekin.\nSailkatuta: Gazteak, Genero Indarkeria, Indarkeria Matxista, Ugaoko Udala


Ekitermikek egoitza aldatu egin du. | Kimu Berri\nEkitermikek egoitza aldatu egin du.\nUrte berriarekin batera, Ekitermik kooperatiba arrasatearrak egoitza berria ere estreinatu du. Efizientzia energetikoaren alorrean diharduen enpresa honek lehen bulegoa Debagoieneko Mankomunitatean –Nafarroa etorbidea- baldin bazeuzkan, 2014az geroztik Garai Berrikuntza Guneko eraikin nagusian du. Egoitza berria estreinatzeaz gain, eskaintzen dituen zerbitzuen gaineko katalogo berria ere aurkeztu berri du Ekitermikek 2014rako.\nEkitermik S. Koop. 2008an sortu zuten Jagoba Bergara eta Xabier Lizaur arrasatearrek, Saiolan eta Debagoieneko Mankomunitatearen laguntzarekin. Energia berriztagarrien instalazio berriak egiten hasi ziren, baina laster berriztagarriak bezain garrantzitsua efizientzia energetikoa dela ikusi eta, horregatik, “profesionaltasun osoz lan egiteko energia elektriko eta energia termikoko teknologia berrienetan espezializatu ginen”, diote. Horretarako, "goi mailako" erreminta informatikoak erabiltzen dituzte: Trnsys, Designbuilder edo Calener.\nGaur egun Ekitermik energiaren inguruan lan egiten duen ingeniaritza da, eta enpresa, administrazio, unibertsitate, eskola zein partikularrei zerbitzua eskaintzen die. Denboraren joan-etorriarekin ere lantaldea ugaritu egin da eta, hasieran Xabier Lizaur eta Jagoba Bergara bikoteak osatzen bazuten, orain horiei Andoni Altube eta Mikel Aranbarri gehitu zaizkie.\nEsan bezala, Ekitermikek enpresa eta administrazio, partikular eta etxebizitza komunitateei, eta baita unibertsitate eta eskolentzako zerbitzuak eskaintzen ditu. Enpresa eta administrazioarentzako zerbitzuen artean, auditoria energetikoak, energiaren kudeaketa, eta instalazioen mantenua dira egiten dituzten lanak.\nPartikular eta etxebizitza komunitateei, berriz, ondorengo zerbitzuak eskaintzen dizkiete: Eraikuntzetako ziurtagiri energetikoa egin, energia berriztagarrien instalazioa eta mantenua, eta eraikinen ikustatze teknikoak. Azkenik, hezkuntzarena da Ekitermiken beste lan esparrua. Honen baitan unibertsitate eta eskolentzako zerbitzuak eskaintzen dituzte.\nEuren zerbitzuak kontratatzeko Garai Berrikuntza Gunean duten bulegora gerturatzearekin nahikoa da, edota ekitermik@ekitermik.com helbide elektronikora idatzi. Euren zerbitzuen gaineko xehetasun guztiak eskaintzen dituen webgunea ere izan badaukate: www.ekitermik.com.


Euskadi txapeldun eta S .D. Santiagotarrak-ORSA hirugarren Banakako eta Taldeko Slalom-eko Estatu Txapelketan « EKFB – Euskal Kirol Federazioen Batasuna – Unión de Federaciones Deportivas Vascas\nEuskadi txapeldun eta S .D. Santiagotarrak-ORSA hirugarren Banakako eta Taldeko Slalom-eko Estatu Txapelketan\nOrthez-Frantzian, hilak 17an, larunbata eta hilak 18an, igandea, ospatutako Espainiako Banakako eta Taldeko Txapelketan, Euskadi Espainiako Txapelduna suertatu zen Autonomia Federazio mailan, parte hartu zuten bederatzi selekzioren artean. S. D. Santiagotarrak-Orsa 22 ontzirekin lehiatu zen finalaurrekoetan, 17 finalerako sarbidea lortuz.\nS. D. Santiagotarrak-Orsa taldearen lorpenak dira: hiru urrezko domina (Ander Elosegi, Esteban Arakama eta Iñaki Azkonobieta-Asier Subijana), zilarrezko bat (Marta Molino), brontzezko bi banakako proban (Osler Martínez eta Jokin Sánchez) eta brontzezko bi taldeka (Elosegi-Pérez-Ormazabal eta Azkonobieta-Rodríguez-Subijana).\nEtiketak: españa, federaciones, medallas, orthez, santiagotarrak


«Ez daukat harriari gehiago eskatzerik, guztia eman baitit» - Zarautz - Zarauzkohitza.eus\n«Ez daukat harriari gehiago eskatzerik, guztia eman baitit»\nAmaia Ventas Aldabaldatreku 2017-10-26 09:00\nJoxe Ramon Iruretagoiena 'Izeta II.a' harrijasotzaile (Amaia Ventas Aldabaldetreku).\nHiru hamarralditik gora harria jasotzen jardun ondoren, erretiroa hartzeko erabakia hartu du Joxe Ramon Iruretagoiena Izeta II.a harrijasotzaile aiarrak. «Egin beharreko guztiak» eginda, «harro» dagoela dio, eta hala agurtuko du ibilbidea.\nHiru hamarraldi harria jasotzen jardun ondoren, zaila izan al da erretiratzeko erabakia hartzea?\nBai, zaila izan da, baina, finean, hartu beharreko erabakia zen. Pentsatu nuen orain zela garai ona. 50 urte ditut eta oraindik ere sasoian nago, eta betidanik garbi izan dut maila onarekin amaitu nahi nuela ibilbidea. Nik uste dut kirolari batek erretiratzerakoan ere maila jakin bat erakutsi behar duela. Beraz, erabakia zaila izan da, baina, aldi berean, erraza.\nDuela 32 urte hasi zenuen harri jasotzaile ibilbidea. Nola gogoratzen duzu hasiera hori?\n14-15 urterekin hasi nintzen, Urdaneta auzoan. Festetan-eta herri kirolak egiten genituen, ahal genuen moduan. Izan ere, hasiera ez zen erraza izan: ez zegoen eskolarik, ez geneukan harririk ere, ez genekien arropa nondik atera... Horrenbestez, norberak ahal zuen bezala entrenatzen zuen. Baina gogoa jartzen genuen, eta gogoa jarriz gero, gauzak aurrera ateratzen dira.\nNoiz ikusi zenuen harria jasotzen jarduteko balio zenuela?\nBalio duzula jakiten duzu behin hasi eta ongi moldatzen zarela ikuste duzunean. Lehenbiziko ekitaldi hartan, Urdanetan debutatu nuenean, 100 kiloko kubikoarekin bigarren postuan sailkatu nintzen. Txapeldunorde geratu arren, ez zen izan altxaldi kopuru ikaragarria ere. Baina balio izan zidan ikusteko kapaza nintzela harria jasotzen aritzeko.\nUrteak aurrera joan ahala halako maila emateko gai izango nintzela pentsatu al nuen? Noski ezetz. Baina kirolari bat saiatzen bada eta gogor entrenatzen badu, lor dezake, nik lortu dudan bezala. Horregatik, gaurko gazteei horixe bera esaten diet: entrenatuz gero eta gogoa jarriz gero, urrutira heltzeko aukera izan dezaketela. Askotan gure esku egon ez arren, norberak saiatu egin behar du aurrerapausoak ematen. Ez gurean bakarrik, baizik eta kirol guztietan eta baita bizitzan oro har ere. Oso garrantzitsua da hori.\nLan luzetako harrijasotzailea zarela diozu, fondista. Nolakoa izan da zure garapena?\nBai, lan luze ugari egin ditut. Harrijasotzaileen artean, agian lan luze gehien egin dituena izango naiz. Lan motzetan ere ongi moldatzen naiz, baina luzean are hobeto. Horretarako, asko landu behar duzu, erresistentzia irabazi behar duzu.\nZentzu horretan, asko entrenatu dut. Beldurgarri, esango nuke. Larunbateko ekitaldian, esaterako, 10.000 kilo altxatuko ditut, baina entrenamenduetan 150.000 kilo jaso izan ditut. Izan ere, 10.000 kilo altxatzeko lan andana egin beharra dago, kilo asko altxatu behar da, bestela giharreek ezin diote eutsi. Horregatik, asko landu izan dut alor hori nire ibilbide guztian. Hori izan da sekretu bakarra, hori eta jarraikia izatea.\n150 txapeletik gora irabazita, 40 marka baino gehiago hautsita... Zein izan da zuretzat harrijasotzaile gisa unerik onena?\nNik momentu on asko bizi izan ditut hasi nintzenetik ia gaur egun arte. Baina adin bat izan nuen oso ona, jokatzen nuen lehiaketa bakoitza irabazten nuena. Harrijasotzaile guztiek izaten dute bolada hori, eta polita izaten da. Orain arte irabazten jarraitu dut, gainera, eta horrek poza ematen du. Maila nahiko onean ibili naizela esango nuke, eta hori pozgarria da.\nUne onak bizi izan dituzu, baina baita txarrak ere. Lesioak, esaterako.\nBai, azkeneko lesioarekin une oso txarrak pasatu nituen. Baina horrek ere beste alde ona izan du. Horri esker hasi bainintzen esku bakar batekin harriak jasotzen. Duela bizpahiru urte izan zen hori. Ezkerreko besoa igeltsatuta nuela, bestearekin altxatzen hasi nintzen; haur baten antzera, 30 bat kiloko harri koxkorrarekin ekin nion. Ez nuen uste ikasiko nuenik, eta ikasita ere, ez nuen uste abiadura horrekin altxaldiak egingo nituenik.\nBerandu hasi nintzen, baina ikasi egin dut. Hain justu ere, duela 15 egun esku bakarrarekin marka bat hautsi nuen, inork orain arte egin ez duena: minutu batean 18 aldiz jaso nuen 100 kiloko zilindroa esku bakarrarekin. Horregatik aukeratu dut agurreko ekitaldian harri horrekin lan egitea, azken marka hausten lagundu didan harriarekin. Horrekin eta baita debutatu nueneko harriarekin ere: 100 kiloko kubikoarekin, alegia. Beste hainbat harri ere izan dira bereziak niretzat, baina uste dut bukaera emateko aukera ona dela: hasierako harria eta azken marka lortu dudan harria.\nAsebeteta agurtuko duzu ibilbidea, beraz.\nBai, bai, dudarik gabe. Orokorrean, egin beharreko guztiak egin ditudala esango nuke. Harriak dena eman dit. Ahal nituen marka guztiak egitea lortu dut eta ez daukat ezer gehiago eskatzerik. Lesioak izan ditut, horietako bi nahiko larriak, baina hortik ere ongi atera naiz. Ez nago ezertaz damututa. 30 urte pasatxoetan denbora izan dut ahal nuen guztia egiteko. Harro nago eta hala agurtuko naiz.\nZure ondorengoek jarraipena emango diote...\nBai, Hodei semea eta Jakes bilobaz gain, Harri Jasotze eskolako gazteak atzetik indartsu datozela jakiteak poza ematen du. Gogotsu daudela jakiteak bete egiten nau. Asko gustatzen zait haiek entrenatzea; izan ere, nik garai hartan ez nuen halakorik izan, eta ahal nuen bezala egin behar izan nuen bidea. Horregatik, argi neukan eskola bat sortzea beharrezkoa zela, gazteei probatzeko eta ikasteko aukera emateko. Horrek benetako poza ematen dit.\nEta ziur al zaude ez zaizula berriro ere harra piztuko?\nHorrekin lotuta badut beste erronka bat. Bilobak 9 urte ditu eta oso gaizki ari da pasatzen nire erretiroarekin. Hori dela eta, zera agindu diot: hemendik 7-8 urtetara 100 kiloko harria jasotzeko gai baldin bada eta ni oraindik ere sasoian baldin banago, itzuliko naizela harekin plazaren batera marka bat egitera. Hiru belaunaldi batuko ginateke hala, semea, biloba eta hirurok.\nPentsatzen dut Jakesek 17-18 urte dituenean 100 kiloko harriarekin ongi moldatuko dela. Nik entrenatzen jarraitzen baldin badut, elkarrekin erronka hori aurrera eramatea posible izango dela. Hiruron artean 500-1.000 kilo jasotzea historikoa izango litzateke, polita izateaz aparte.


Azken txanpa Matxin itzultzailea eta Euskal Wikipedia hobetzeko - Sustatu.com\nAzken txanpa Matxin itzultzailea eta Euskal Wikipedia hobetzeko\n© cc-by-sa Kepa Sarasola (Ixa taldea) ¦ 2012-01-05 ¦ 10:39 ¦ informatika\nUdan hasi ginen itzulpen automatikoaren bidez Euskal Wikipedian hainbat artikulu gehitzeko esperimentu batekin, Ixa Taldeko OpenMT-2 proiektuko esperimentua da Matxin itzultzaile automatikoa hobetzeko. Wikiproiektu bat definitu da horretarako. Kontua da 10 egun bakarrik geratzen direla bukatzeko, interesik baduzu... erne ibili!\nApurka-apurka handitu egin da bildu dugun testu itzuliaren tamaina. 100 artikulu eta 30.000 hitzeko testu zuzendua bildu dugu orain arte.\nArgazkiak.org | Wikiproiektua, itzultzaile automatikoaren laguntzaz © cc-by-sa: sustatu\nBaina gure epeak bukatzen ari dira eta oraindik dezente falta zaigu (100.000 hitzeraino heldu nahi dugu). Sumatzen dugu boluntario asko beren lanari bukaera ematekotan daudela gure azken deiaren zain. Horregatik gogoratu nahi dugu urtarrilaren erdian bukatuko dela gure epea. Azken ahalegina eskatzen dizuegu, mesedez.\nArgazkiak.org | IXA taldekoak, Matxin wikiproiektuan © cc-by-sa: sustatu\nOrain arte animatu ez bazara ere zure kabuz programa instalatu eta artikuluren bat automatikoki itzuli eta eskuz zuzendu egin dezakezu (begiratu hemen nola egin), edo eskatu laguntza guri ;-)\nUrtarrilaren 15a arte.\nAupa, eta eskerrik asko.\n#1. OmegaT eta Ubuntu ezin ganoraz erabili\nLuistxo Fernandez ¦ 2012-01-06 ¦ 11:28\nEzin OmegaT erabili. Ez Gari Araolazak hemen gomendatu zidan bezala (SRT fitxategiak, azpitituluak euskaratzeko), ezta orain Wikipediarako gauza hau egin guran.\nEz dakit nola egin. IXAkoek prestaturiko instrukzioen 7 orrietatik 1. orrian, 2.2 puntura iritsi naiz. Ireki terminala eta "Joan OmegaT katalogora". Terminalari ez dago hori horrela esaterik. Nik esaten diot "Joan OmegaT katalogora" eta ez du egiten kaso.\nGarik lantokiko Ubuntuan jarri zuen OmegaT eta han ezagutzen zituen SRT fitxategian. Baina etxean saiatu naizenean ez. Gainera, etxeko Ubuntu zaharkitua daukat, baina ez dakit berritzen, eta jakingo banu ere ez dakit egingo nukeen ze Ubuntu interfaze berriak horribleak dira.\nEta hala ere, Ubuntu, ederto zebilena duela urtebete inguru adibidez, behin eta berriro bere burua berritu nahian, bertsioak eta bertsioak datoz. MS Word-en bertsio beti eguneratu eta inkonpatibleen ildotik balihoazte bezala, baina okerrago oraindik, askoz azkarrago egiten dituztelako. Eta ia guztiek esango dizuten bezala, 2012an dagoen bertsio nagusia 2010ean genuena baino askoz erabilkaitzagoa.\nUste nuen sistema eragile erraz, garbi eta txukun batera iritsi nintzela. Baina zalantza handiak ditut orain.\n#2. OmegaT instalatzen...\nkepa sarasola ¦ 2012-01-09 ¦ 18:32\n>Ezin OmegaT erabili.\n>IXAkoek prestaturiko instrukzioen 7 orrietatik 1. orrian, 2.2 puntura iritsi naiz.\n>Ireki terminala eta "Joan OmegaT katalogora".\n>Terminalari ez dago hori horrela esaterik.\n> Nik esaten diot "Joan OmegaT katalogora" eta ez du egiten kaso.\nEz da oso zaila, lortuko dugu Luistxo.\n1) Instrukzioen 7 orrietatik 1. orrian, 2.1 puntukoa egin duzu? orduan 2.2 puntukoa ez duzu egin behar. 2.1 puntukoa modu grafikoan egin daiteke errazago.\n2) Terminalean egin behar baduzu (2.2 puntukoa)... zein da OmegaT katalogoa? bilatu direktorioak ikusteko leihoekin. Goian azalduko zaizu direktorioaren erreferentzia osoa. Honelako gauza bat izango da:\nhori dakizunean terminal batean egin "cd /home/luistxo/Deskargak/OmegaT" hori baldin bada direktorioa.\n> Uste nuen sistema eragile erraz, garbi eta txukun batera iritsi nintzela.\n> Baina zalantza handiak ditut orain.\nUnity sartu dute eta hasierako urrtasak ez dira oso intuitiboak. Tekla konbinazio hauek oso lagungagrri izan ziren niretzat:\n- SUPER (banderatxoa daukana): sakatzen baduzu aplikazioak irekitzeko edo aukeratzeko ezkerreko barra azaltzen da.\n- ALT-Tab (biak batera sakatuta) zabalik dauden aplikazioen artean salto egiteko balio dute.\nAzken txanpa Matxin itzultzailea eta Euskal Wikipedia hobetzeko (2 erantzun)


Saint-Amand-de-Coly - Wikipedia, entziklopedia askea.\nClaude VILATTE (2014-2020)\n45° 03′ 49″ N, 1° 14′ 50″ E / 45.063611111111°N,1.2472222222222°E / 45.063611111111; 1.2472222222222Koordenatuak: 45° 03′ 49″ N, 1° 14′ 50″ E / 45.063611111111°N,1.2472222222222°E / 45.063611111111; 1.2472222222222\nSaint-Amand-de-Coly (frantsesez eta ofizialki: Saint-Amand-de-Coly) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 416 biztanle zituen.\n2007an Saint-Amand-de-Coly udalerrian erroldatutako biztanleak 390 ziren. Familiak 150 ziren, horien artean 32 pertsona bakarrekoak ziren (12 bakarrik bizi ziren gizonak eta 20 bakarrik bizi ziren emakumeak), 45 seme-alabarik gabeko familiak ziren, 61 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 342 etxebizitza zeuden, 150 familiaren etxebizitza nagusia ziren, 182 bigarren erresidentzia ziren eta 11 hutsik zeuden. 334 etxeak ziren eta 6 apartamentuak ziren. 150 etxebizitza nagusietatik 116 bere jabearen bizilekua ziren, 25 alokairuan okupaturik zeuden eta 8 doan lagata zeuden; 7 etxek bi gela zituzten, 19 etxek hiru zituzten, 42 etxek lau zituzten eta 82 etxek bost zituzten. 97 etxek euren parking plaza propioa zuten azpian. 60 etxetan ibilgailu bat zegoen eta 80 etxetan bat baino gehiago zituzten.\nSaint-Amand-de-Coly udalerriko biztanleria-piramidea 2009an .\n2007an lan egiteko adina zuten pertsonak 229 ziren, horien artean 174 aktiboak ziren eta 55 inaktiboak ziren. 174 pertsona aktiboetatik 153 lanean zeuden (81 gizon eta 72 emakume) eta 20 langabezian zeuden (7 gizon eta 13 emakume). 55 pertsona inaktiboetatik 20 erretiraturik zeuden, 23 ikasten zeuden eta 12 "bestelako inaktibo" gisa sailkaturik zeuden.\n2009an Saint-Amand-de-Coly udalerrian 134 unitate fiskal zeuden, 346 pertsonek osaturik. Pertsona bakoitzeko diru-sarrera fiskalaren mediana urteko 13.359 euro zen.\n2007an zeuden 28 komertzioetatik, 1 janari enpresa zen, 4 bestelako produktu industrialen fabrikazioko enpresak ziren, 6 eraikuntza enpresak ziren, 5 ibilgailuen saltze eta konpontze enpresak ziren, 6 ostalaritza eta jatetxe enpresak ziren, 2 higiezinen enpresak ziren, 3 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 iturgina zen, 3 argiketariak, 1 eraikuntza enpresa, 1 jatetxe eta 1 higiezinen agentzia.\n2000. urtean Saint-Amand-de-Coly udalerrian 34 nekazaritza-ustiategi zeuden, 770 hektarea erabiltzen.\nColy (3,0 km)\nAubas (5,0 km)\nLa Cassagne (5,7 km)\nCondat-sur-Vézère (6,3 km)\nMontignac (6,7 km)\nSaint-Geniès (7,5 km)\nLa Chapelle-Aubareil (7,5 km)\nLes Farges (7,6 km)\nLe Lardin-Saint-Lazare (7,6 km)\nArchignac (7,6 km)\nWikimedia Commonsen badira fitxategi gehiago, gai hau dutenak: Saint-Amand-de-Coly\nOrriaren azken aldaketa: 24 urtarrila 2018, 21:32.


Irekia Eusko Jaurlaritza - Gobierno Vasco :: EHAA xedapena 201805789\nAldizkariaren data: 2018-11-26 Aldizkari honetan argitaratua: 2018227\nGaiak: GAZTERIA; LAN-ESPARRUAK; HEZKUNTZA-PROIEKTUAK; IRABAZI-ASMORIK GABEKO ELKARTEAK; DEIALDIA\nXedapenaren data: 2018-11-14\nHurrenkenaren zenbakia: 201805789\nEuskal Autonomia Erkidegoko Autonomia Estatutuaren 10.39 artikuluaren arabera, Euskal Autonomia Erkidegoak eskumen osoa du gazte-politikaren alorrean. Azaroaren 25eko 27/1983 Legeak, Autonomia Erkidego Osorako Erakundeen eta bertako Lurralde Historikoetako Foruzko Jardute Erakundeen arteko harremanei buruzkoak, besteak beste, gazteen alorreko ekintza zuzenak garatzeko eskumena esleitu zien Euskal Autonomia Erkidegoko erakunde komunei, bere 7. artikuluan.\nBestalde, lehendakariaren azaroaren 26ko 24/2016 Dekretuak –Euskal Autonomia Erkidegoaren Administrazioko sailak sortu, ezabatu etae aldatzen dituenak eta horien egitekoak eta jardun-arloak finkatzen dituena– 8. artikuluan xedatzen du Enpleguko eta Gizarte Politiketako Sailari dagozkiola, besteak beste, Gazteriari buruzko egitekoak eta jardun-arloak.\nArau-esparru horretan oinarrituta eta jardun-arlo horretako erakundeen eskumenak errespetatuta, Eusko Jaurlaritzak auzolandegien programa bat kudeatu du Enpleguko eta Gizarte Politiketako Sailaren bidez.\nAgindu honen xedea da Euskal Autonomia Erkidegoko erakunde publikoei eta irabazi-asmorik gabeko erakunde pribatuei egiten zaien deialdiaren arauak ezartzea, Euskal Autonomia Erkidegoko Administrazioaren «Auzolandegiak» programaren 2019. urteko ediziorako proiektuak aurkez ditzaten.\n2. artikulua.– Definizioa.\n1.– «Auzolandegiak» programarekin elkarlanean jarduteko interesa duten Euskal Autonomia Erkidegoko erakunde publikoek eta irabazi-asmorik gabeko erakunde pribatuek beren gizarte proiekzioko lan-egitasmoa aurkeztu ahal izango dute. Legez eratutako erakundeak izango dira eta dagokien erregistroan eman beharko dute izena.\n2.– Ezingo dute agindu honetan parte hartu, kasuan kasuko zigorrak ezarritako epean, sexu-bereizkeria dela-eta zigor administratibo edo penalik duten erakunde publikoek eta irabazi-asmorik gabeko erakunde pribatuek, ezta Emakumeen eta Gizonen Berdintasunerako Legearen indarrez jarritako isunen ondorioz debekua dutenek ere.\n4. artikulua.– Proiektuen tipologia.\n1.– Erakunde publikoek eta irabazi-asmorik gabeko erakunde pribatuek edozein tipologia edo modalitatetako proiektuak aurkeztu ahal izango dituzte, boluntarioek auzolandegietan egin beharreko lan-arloari dagokionez (ingurumena, arkeologia, berreraikitzea, gizarte-lana, antzerkia, artea, ondarea berreskuratzea...).\n2.– Erakunde interesatuek kontuan hartu beharko dute auzolandegien xedea dela hainbat jatorri eta kulturatako gazteen arteko elkarbizitza eta kultura-trukea bultzatzea, auzolandegia hartuko duen komunitatearen onerako izango den boluntario-lanaren bidez, hau da, ondasun edo zerbitzu publiko izango den gizarte proiekzioko lan baten bidez.\n5. artikulua.– Proiektuen baldintzak.\na) Auzolandegiak, ahal dela, uztail-abuztuetan egingo dira. Alabaina, aurreko eta ondoko hiletara ere luzatzea aztertuko du Gazteria Zuzendaritzak, erakunde interesatuek aurkezten dituzten proiektuen eskaintza ikusita. Aldi horren barruan, nahi duten denbora-tarte zehatza aukeratu ahal izango dute erakunde interesatuek auzolandegiak egiteko.\nb) Ahal dela, auzolandegiak bi txandatan egingo dira, eta txanda bakoitzak hamabost egun hartuko ditu.\nc) Proiektuak planteatzen direnean, bermatu beharko da boluntarioek eskaintzen diren txanda guztietan izango dutela lana.\nd) Auzolandegietako txanda bakoitza 20 bat gazterentzat antolatuko da.\ne) Proiektuak erakundearen onarpena duela egiaztatzeko, erakunde publiko edo pribatuaren organo eskudunak agiri bat aurkeztu beharko du, non proiektua burutzeko eta agindu hau betetzeko konpromisoa agertuko duen.\n6. artikulua.– Hautaketa Batzordea.\n1.– Aurkeztutako eskariak aztertu, balioetsi eta hautatzeko, Hautaketa Batzordea osatuko da. Hauek izango dira hautaketa-batzordeko kideak, Emakumeen eta Gizonen Berdintasunerako otsailaren 18ko 4/2005 Legeak xedatzen duenari jarraikiz:\n– Lehendakaria: Josu Gerediaga Egurrola, Gazteria Zuzendaritzako arduraduna. Ordezkoa: Fco. Javier Gutiérrez Páramo, Gazteria Zuzendaritzako teknikaria.\n– Bokala: Lourdes Ramírez de Ocáriz, Gazteria Zuzendaritzako teknikaria. Ordezkoa: Agurtzane Iriondo Goti, Gazteria Zuzendaritzako teknikaria.\n– Bokala: Silvia Torre Goikoetxea, Gazteria Zuzendaritzako teknikaria; idazkari moduan jardungo du. Ordezkoa: Maite Artabe Urkidi, Gazteria Zuzendaritzako teknikaria.\n2.– Eskarien azterketa eta ebazpen-proposamena: hurrengo artikuluan aipatzen diren balorazio-irizpideak kontuan hartuta, Hautaketa Batzordeak ebazpen-proposamena aurkeztuko dio Gazteriako zuzendariari. Gainera, beharrezko iritzitako argibide eta dokumentazio oro eskatu ahal izango die proiektuak aurkeztutako erakundeei, betiere, aldez aurretik jakinarazita eta 12. artikuluan finkatutako epea emanda. Bestalde, Hautaketa Batzordea proiektua aurkeztutako erakundeekin ados jarri ahalko da aurkeztu dituzten datak aldatzeko, «Auzolandegiak» programaren eskaintza egokitze aldera.\nDeialdi hau lehiaketa bidez ebatziko da, eta, beraz, proiektuak hautatzeko, aurkeztutako guztien arteko alderaketa egingo da, beherago zehaztutako balioespen-irizpideak aintzat hartuta. 40 puntu edo gehiago lortzen dituzten proiektuak hautatuko dira. Hona hemen Hautaketa Batzordeak kontuan hartuko dituen balioespen-irizpideak:\na) Proiektuen interes soziala. Proiektuaren eragin soziala baloratuko da, hain zuzen ere, zertan lagunduko dion hartzen duen komunitateari eta zenbatean eragingo dion bere garapenari. Era berean, baloratu egingo da onuradunen kopurua eta baita zer-nolako emaitzak espero diren kokatuta egongo den eremuan: gehienez ere, 40 puntu.\nb) Proposatutako lanaren iraunkortasuna eta baita sostengarria izatea parte-hartzaileei dagokienez eta hartuko duen lekuko komunitateari dagokionez: gehienez ere, 40 puntu.\nc) Ostatuaren instalazioen baldintzak. Egokiro instalatutako sukaldea eta jakietarako biltegia izatea baloratuko da: gehienez ere, 15 puntu.\nd) Gai aldetik, eskaintza orekatua eta askotarikoa izatea: gehienez ere, 5 puntu.\n8. artikulua..– Erakundeen konpromisoak.\nHautatutako proiektuak aurkeztu dituzten erakundeek honako prestazio hauek emateko konpromisoa hartuko dute eta Euskadiko Autonomia Erkidegoko Administrazioak ez die, trukean, inolako diru-ordainketarik egingo:\na) Auzolandegiko lan eta jarduerak egiteko beharrezkoak diren materialak, bai eta bertako lurra eta instalazioak parte-hartzaileen beharrizanetara egokitzeko beharrezkoak direnak ere.\nb) Auzolandegiko lanen zuzendaritza teknikoetarako eta auzolandegiko lanak abian jartzeko beharrezkoak diren langileak, antolatzaileen gidaritzapean. Langile horiek auzolandegia hasi aurretik zuzendaritza- eta animazio-taldearekin biltzeko modua izan behar dute, udalerri edo komunitatean dauden baliabideak jakinarazteko eta horietarako sarbidea eman eta aldez aurretik programa eta jarduera osagarriak antolatzeko. Entitate eskatzaileak bermatu behar du 1/1996 Lege Organikoaren (urtarrilaren 15ekoa, adin txikikoen babes juridikoari buruzkoa) 13. artikuluko 5. zenbakian ezarritakoa beteko dela (haurrak eta nerabeak babesteko sistema aldatzen duen uztailaren 28ko 26/2015 Legearen bidez ezarri bezala). Hots, adin txikikoekin harremanetan egoten diren langile guztiek (kontratudunek eta boluntarioek) izan behar dute sexu-delitugileen erregistro zentralak jaulkitako ziurtagiri negatiboa.\nc) Parte-hartzaileei ostatu emateko lokal edo instalazioak, behar bezalako higienea, osasungarritasuna eta segurtasuna bermatuko dituztenak, auzolandegiko lanak egiteko egokiak. Instalazioen deskribapenean zehaztu behar da ea ahalmen urritasunik duten pertsonentzat egokituta dauden ala ez, eta, eraikuntza-oztoporik egonez gero, horien zerrenda jaso. Halaber, ahal dela, erakundeak auzolandegiko taldearentzat bakarrik erreserbatuko du ostatu-lekua, auzolandegiak dirauen bitartean. Osterantzean, horren berri eman behar zaio lehenbailehen Gazteria Zuzendaritzari.\nInstalazioek, gutxienez, honako guneak izango dituzte:\n– Bi gune lo egiteko, oheak elkarren gainekoak edo ez.\n– Gune bat, auzolandegiko zuzendaritza- eta animazio-taldearentzat.\n– Gune bat, jolas-jarduerak egiteko materiala gordetzeko.\n– Dutxak eta komunak, gazteen ostatu-lekuan edo handik gertu.\n– Jarduera-areto bat.\n– Sukaldea eta jangela bat.\nd) Euskal Autonomia Erkidegoko lurraldean egin beharreko jarduera soziokultural edo aisialdikoen jardunaldi bat, gutxienez, ziurtatzen duten elementu material eta pertsonalak.\ne) Gazte boluntarioak garraiatzeko modua, lantokia ostatua duten lekutik urruti baldin badago.\nf) Beharrezkoak diren segurtasun-neurri guztiak, parte-hartzaileek lanean osasun fisikoan eta bizian inolako arriskurik izan ez dezaten.\ng) Ostatu-lekuan garbiketa egiteko materiala.\nh) Auzolandegia egingo den tokiko eta inguruko kultura-alderdiak erakustea, programak bilatzen duen kulturarteko ikaskuntzaren helburua egoki bete dadin.\ni) Udaleko kirol-instalazioetara sartzeko trabarik ez jartzea auzolandegiko parte-hartzaileei.\nj) Behin auzolandegia bukatu eta gero, egindako lanaren gaineko dokumentazio grafikoa ere bilduko duen txosten bat aurkeztea.\nk) Auzolandegiko parte-hartzaileei hasierako harrera eta bukaerako agurra egitea.\nl) Aurrekoak gorabehera, erakundeak komenigarritzat iritzitako beste elementu edo prestakuntza batzuk ere eskaini ahalko ditu, aldez aurretik Eusko Jaurlaritzako Gazteria Zuzendaritzako arduradun antolatzaileen baimena eskuratu eta gero.\n9. artikulua..– Proiektuak aurkezteko epea.\nDeialdi honetarako eskabideak aurkezteko epea hilabetekoa izango da, agindu hau Euskal Herriko Agintaritzaren Aldizkarian argitaratu eta biharamunetik aurrera.\n10. artikulua..– Proiektuak aurkezteko lekua eta modua.\n2.– Agindu honen eranskinean jasotako eskabide-eredua, eta eskabideak izapidetzeko xehetasunak, erantzukizunpeko adierazpenak eta gainerako ereduak euskadi.eus egoitza elektronikoan eskuratu daitezke:\n3.– Eskaeraren ondorengo izapideak egiteko eta espedientea ikusteko ondorengo webgunea baliatuko da:\n11. artikulua..– Aurkeztu beharreko agiriak.\nErakunde interesdunek honako agiriak bidali behar dituzte:\na) Auzolandegiaren proiektu teknikoa, honakoak xehe-xehe jasoko dituena: egin beharreko lanak, lekua eta egunak, eta proiektuaren helburu zehatza ulertzen lagundu dezakeen beste edozein alderdi. Gainera, ostatu-lekuko instalazioen deskribapen zehatza jaso beharko da, eta, hala badagokio, baita sukaldearena eta haren ekipamenduarena ere, eta janari-biltegiarena ere bai. Bai proiektu teknikoaren deskribapena bai instalazioena material grafikoaz lagunduta aurkeztu beharko da.\nb) Proiektuak duen interes sozialaren, kulturalaren edo historikoaren justifikazioa.\nc) Proiektuak erakundearen onarpena duela egiaztatzeko, erakunde publiko edo pribatuaren organo eskudunak agiri bat aurkeztu beharko du, non proiektua burutzeko eta agindu hau betetzeko konpromisoa agertuko duen.\nd) Auzolandegian egin beharreko jardueren eta proposamenen zerrenda, inguruneak kultura aldetik dituen baliabideak erakusteko.\ne) Erantzukizunpeko adierazpena, egiaztatzen duena erakunde eskatzaileak ez duela zigor administratibo edo penalik sexu-bereizkeria dela-eta.\n12. artikulua..– Akatsak zuzentzea.\nEskaera izapidetzea onartzeko eskatzen diren agirietakoren bat faltako balitz, agiriotan formazko akatsen bat balego edo baloraziorako aurkeztutako dokumentazioan akatsik aurkituko balitz, hamar egun balioduneko epea emango zaio interesatuari, akatsa zuzen dezan edo beharrezkoak diren agiriak aurkez ditzan. Jakinarazpen horretan adieraziko zaio, hori egin ezean, ebazpena emango dela eta, ondoren, eskaeran atzera egindakotzat edo eskabidea izapidetzea onartzeko eskubidea amaitutzat joko dela.\n13. artikulua..– Ebazpena.\n1.– Hautaketa Batzordearen proposamena ikusita, «Auzolandegiak» programarako proiektuen onarpenari buruzko Ebazpena emango du Gazteriako zuzendariak, hilabeteko epean, proiektuak aurkezteko epea amaitzen den egunetik kontatzen hasita.\n4.– Orokorrean ezaguna izan dadin, eta erakunde interesdunei espresuki eta banaka jakinarazteko beharra alde batera utzita, Euskal Herriko Agintaritzaren Aldizkarian argitaratuko da «Auzolandegiak» programarako onartutako proiektuen zerrenda.\n5.– Deialdiaren ebazpena eman ondoren, Enpleguko eta Gizarte Politiketako Sailak hitzarmen bana sinatuko du 2019ko auzolandegien eskaintzarako onarturiko proiektuak aurkeztu dituzten erakunde publiko eta irabazi-asmorik gabeko erakunde pribatuekin.\n14. artikulua..– Jarduera bertan behera uztea.\nGazteria Zuzendaritzak proiektuaren bideragarritasuna arriskuan jar dezaketen arrazoi teknikoak daudela deritzonean, bertan behera utzi ahal izango du Euskal Autonomia Erkidegoan egin beharreko auzolandegi bat. Gertaera horrek ez du ekarriko inolako kalte-ordainik proiektua aurkeztu duen erakundearentzat.\n15. artikulua..– Ekintzak jakinaraztea.\nOnartutako proiektuak aurkeztu dituzten erakunde publikoek eta irabazi-asmorik gabeko erakunde pribatuek «Auzolandegia» programarekin eta, bereziki, haiekin elkarlanean garatuko den auzolandegiarekin loturiko edozein zabalkunde- edo komunikazio-ekintza egin behar dutenean –zabaltzeko edo komunikatzeko bidea edozein dela ere–, aldez aurretik horren jakitun ipini behar dute Gazteria Zuzendaritza.\n16. artikulua..– Datu pertsonalen erabilera.\nOnartutako proiektuak aurkeztu dituzten erakunde publikoek edo irabazi-asmorik gabeko erakunde pribatuek datu pertsonalak babesteko araudian xedatutakoa betetzen dela zainduko dute.\nIzaera Pertsonaleko Datuak Babesteari buruzko Lege Organikoaren arabera (abenduaren 13ko 15/1999) eta otsailaren 25eko 2/2004 Legearen arabera (Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzkoa) eta 2016/679 (EB) Erregelamenduarekin –pertsona fisikoak babesteari buruzkoa, datu pertsonalen tratamenduari eta datu horien zirkulazio askeari dagokienez–, deialdi hau izapidetzean jasotako datu pertsonalak «Boluntario eta Kooperanteen Kudeaketa» fitxategian sartuko dira, deialdi hau eta berarekin loturiko beste edozein prozedura edo espediente administratibo kudeatzeko helburuz.\nFitxategi horren organo arduraduna Eusko Jaurlaritzako Enpleguko eta Gizarte Politiketako Saileko Gazteria Zuzendaritza da. Datuak eskuratzeko, zuzentzeko, ezerezteko eta aurka egiteko eskubidea dute interesdunek. Horretarako, Eusko Jaurlaritzaren Enpleguko eta Gizarte Politiketako Saileko Zerbitzu Zuzendaritzara jo beharko dute (Donostia kalea 1, 01010 Vitoria-Gasteiz).\nAgindu honen aurka, aukerako berraztertze-errekurtsoa aurkeztu ahal izango zaio Enpleguko eta Gizarte Politiketako sailburuari, hilabeteko epean, Euskal Herriko Agintaritzaren Aldizkarian argitaratu eta hurrengo egunetik aurrera, edo, bestela, administrazioarekiko auzi-errekurtsoa aurkeztu ahalko da zuzenean Euskal Autonomia Erkidegoko Justizia Auzitegi Nagusian, bi hilabeteko epean, Euskal Herriko Agintaritzaren Aldizkarian argitaratu eta hurrengo egunetik aurrera.\nErakundearen izena eta IFK.\nOrdezkaria: Izen-abizenak. NAN zenbakia. Sexua.\nAbisuak jasotzeko datuak: Telefono-zenbakia / helbide elektronikoa.\nProiektuari buruzko datuak: Izena / Lan egiteko modalitatea / Eremua / Txanda-kopurua / Auzolandegiaren kokapena / Ostatu-mota / Ostatuaren kokapena / Proposatutako datak.\nErantzukizunpeko adierazpenak. Erakunde eskatzailea(k) edo erakunde publikoaren organo eskuduna(k):\n– Erakunde pribatua izanez gero, Erregistroa eta erregistro-zenbakia.\nAgindua, Euskal Autonomia Erkidegoko Administrazioaren «Auzolandegiak» programaren 2014. urteko ediziorako proiektuak aurkezteko deia egiten diena Euskal Autonomia Erkidegoko erakunde publikoei eta irabazi-asmorik gabeko erakunde pribatuei. (2013-11-19(e)ko Kontseiluan hartutako erabakia)\nAuzolandegiak 2016 programarako proiektuak aurkezteko deialdia. (2015-11-10(e)ko Kontseiluan hartutako erabakiaren laburpena)


Nafarroako Unibertsitateko aditu batek dio gorrotoa bezalako sentimenduek klik gehiago sortzen dituztela | Bizigiro | Berria\nNafarroako Unibertsitateko aditu batek dio gorrotoa bezalako sentimenduek klik gehiago sortzen dituztela\nEleonora Esposito ziberindarkeriari buruzko proiektu baten buru da, eta uste du asko gelditzen dela indarkeria digitala desagerrarazteko.\nEleonora Esposito Nafarroako Unibertsitateko aditua. Manuel Castells/Nafarroako Unibertsitatea Tamaina handiagoan ikusi\n2021eko abuztuak 30 20:46\n«Gorrotoa bezalako sentimendu biziek eta emozio indartsuek klik gehiago sortzen dituzte, eta hori da plataformek bilatzen dutena», adierazi du Eleonora Esposito Nafarroako Unibertsitateko ikertzaileak. Horregatik, «indarkeria digitala desagerrarazteko asko dago egiteko». Genero Berdintasunerako Europako Institutuko ziberindarkeriari buruzko proiektu baten buru da Esposito. Proiektuan, indarkeria mota horren formak eta adierazleak zehazteko marko kontzeptual bat landuko du, eta, horren bitartez, EB Europako Batasuneko herrialdeetan indarkeria horri aurre egitea du helburu.\nIndarkeria digitala baliabide digitalen bidez egiten da, hala nola sare sozialen, posta elektronikoaren eta mugikorreko aplikazioen bitartez. Cybersmile fundazioaren arabera, Interneteko erabiltzaileen %60k ziberjazarpena jasan dute noizbait. Eraso horiek modu askotara egin daitezke; profil faltsuak sortzetik, beste baten informazio edota irudi pribatuak zabaltzeraino. Jazarpen mota horiek guztiek, biktima baten jarduteko modua baldintzatzeaz gain, osasun mentalean eta fisikoan eragin dezakete.\nEspositoren arabera, indarkeria digitala «ezezaguna» da oraindik, eta horregatik uste du Europako eta estatuetako sistema legegileek kontuan hartu ahal izateko «parametro objektiboak» ezarri behar direla.\nIkerlariak adierazi duenez, lehen erronka «ziberindarkeriaren kontzeptualizazioa homogeneizatzea» da. Hau da, hurrengoa zehaztea: «zer den indarkeria eta zer ez, zein den generoak indarkerian duen eginkizuna, herrialdeetan zer lege espezifiko dauden horri aurre egiteko, nolakoa den Interneten emakume izatea eta zertan bereizten den gizona izatetik». Ikerketan alderdi intersekzionalak ere aztertuko dituzte, emakume izatea eta gutxiengo etniko edo erlijioso bateko kide izatea edo desgaitasunen bat izatea, adibidez.\nBi urte barru amaituko dute proiektua, eta Europako Batzordeari bidaliko dizkiote ondorioak. Ondorio horiek oinarri hartuta, Batzordeak indarkeria digitalari aurre egiteko zenbait gomendio sortuko ditu.\nEspositok esperientzia du gai horretan, izan ere, emakume liderren aurkako indarkeria digitala aztertu du ICS Nafarroako Unibertsitateko Kultura eta Gizartea Institutuko Discurso público taldean. Ikerlariaren arabera, «profil publikoek Interneteko erasoen gune bihurtzen dituzte maiz», eta ikusgaitasun horrek «jazarpen digitalaren biktima diren beste emakume anonimo batzuei baino salaketa aukera gehiago» eskaintzen dizkie. Emakume guztiak babesteko beharra nabarmendu du Espositok: «Ikuspegia zabaldu behar dugu egoera ahulean dauden guztiak babesteko, ez bakarrik esfera publikoan daudenak».


Eta zuk ingelesa zenekiela uste zenuen! • ZUZEU\nGazte-gaztetatik ingeleseko klase partikularretara joan zara, Cambridgeko tituluak eskuratu dituzu eta urtebete eman duzu Erresuma Batuan ikasten Erasmus beka batekin. Shakespeareren hizkuntzaren maisua zara. Baina udan New Yorkera bidaiatzea erabaki duzu, eta hara! Komuna aurkitzeko gai ez zara izan! “Toilet madarikatua non ote dago…” Eta halako batean, mundu osoan ezagutzen dituzten gizontxo eta emakumetxoaren seinalearekin egin duzu topo, alboan gezi bat du eskuinerantz eta azpian, restroom idatzirik. “Restroom? Deskantsurako gela?”, pentsatu duzu (rest = atsedena, room = gela).\nBa bai, Atlantikoaren beste aldean, azentu desberdin batekin hitz egiteaz gain, zenbait hitz ez dira zuk ikasi dituzunak bezalakoak.\nEz zara pelikula eta telesail zalea, beraz, azken bi urtetan Hollywoodeko pelikula bakarra ikusi duzu jatorrizko bertsioan. Eta literaturari dagokionez, klasiko ingelesek txoratzen zaituzte: George Orwell, Jane Austen, Charles Dickens, Emily Brontë… Tira, FNACen lau euro baino gutxiagogatik eskura ditzakezulako ere bai. Hori guztiagatik, Coca-Colaren lurraldeko hizkuntzarekin harreman oso gutxi izan duzu.\nArratsaldeko bostetako tearen, autobus gorrien eta bobbyen eskema milaka zatitan apurtu zaizu. Horregatik, zure hizkuntza-noraezean laguntzeko asmoz, hemen duzu Erresuma Batuan eta Estatu Batuetan aurkituko dituzun hitz ezberdinen taula:\nErresuma Batuan Estatu Batuaetan Euskaraz\nShoop Store Denda\nToilet Restroom Komuna\nLift Elevator Igogailua\nCar park Parking lot Aparkaletua\nLorry Truck Kamioia\nBoot Trunk Maletategia\nTaxi Cab Taxia\nUnderground / Tube / Metro Subway / Metro Metroa\nMotorway Highway / Freeway Autopista / Autobidea\nTelephone box Telephone booth Telefono kabina\nFive o’clock Five Bostak\nHolidays Vacations Oporrak\nAutumn Fall Udazkena\nBill Check Kontua, faktura\nNote Bill Billetea\nCentre Center Erdia, zentroa\nChemistry Pharmacy Farmazia\nSweets Candies Karameluak\nTin Can Potoa\nBiscuit Cookie Gaileta\nChips French fries Patata frijituak\nFootball Soccer Futbola\nTrainers Sneakers Kirol zapatilak\nTrousers Pants Galtzak\nFlat Apartment Pisua\nWardrobe Closet Armairua\nRubbish Trash Zaborra\n4 pentsamendu “Eta zuk ingelesa zenekiela uste zenuen!”-ri buruz\nIpagoaga 2012-08-20 09:40\nBarka baina, “denda” Erresuma Batuko ingelesean “shop” da eta ez “shoop”, ez?\ngiri bat 2012-08-20 22:00\nIpagoaga: Bai, arrazoi duzu, baina hori errata bat baino ez dela uste dut. “Farmazia”, ordea, “chemist’s” izan beharko luke, ez “chemistry”. Badaude beste batzuk Erresuma Batuan forma biak erabiltzen direnak. Baina oro har zuzena da zerrenda hori.\ngiri bat 2012-08-20 22:06\nPD: Bestetxo bat: ez da “candies” esaten, “some candy” baizik, hitz hori “non-countable” delako.\nxabitxu 2012-08-22 06:02\nEta euskaraz zenekiela uste zenuen, Xabier Vera? Galdera espainol pentsamoldetik bota duzu: “ingelesa zenekiela” (sabías inglés). Euskaraz galdera bestela da: ba al dakizu ingelesEZ, frantsesEZ, espainolEZ, euskaraZ…


Gazteen boluntariotza sustatzeko Erasmus programa abiaraziko du Bilbok - Deia\ndeia.eus 15.03.2021 | 21:36\nGazteen Boluntariotza eta Parte hartzea Sustatzeko lehenengo Udal Programaren aurkezpena. Bilboko Udala\nGazteen Boluntariotza eta Parte hartzea Sustatzeko lehenengo Udal Programaren aurkezpena.\nBILBO. 16 eta 30 urte bitarteko gazteen artean boluntariotza sustatzeko plan berri bat jarriko du martxan Bilboko Udalak. Gazteen Boluntariotza eta Parte hartzea Sustatzeko lehenengo Udal Programa honek estatuko eta nazioarteko boluntariotza-proiektuetan parte hartzea du helburu, esperientziak eta baloreak berengana ditzaten, hazten eta beren gaitasunak eta ahalmenak hobetzen lagunduko dietenak.\nPrograma honek, gainera, 4 helburu osagarri ezartzen ditu, baina aldi berean estrategikoak ere badirenak:\nAgertzea nola Bilboko gazteek parte hartzen duten ekintza boluntarioetan eta nola parte hartzen duten gizartean.\nHerritarrak eta gizarte-eragileak sentsibilizatzea boluntariotzaren balioei, garrantziari eta aniztasunari buruz.\nBoluntariotza sustatzea tokiko, estatuko, Europako eta nazioarteko eremuetan, gazteen artean partaidetzaren eta gizarte-konpromisoaren kultura sustatuz.\nElkarteen sarea indartzea, udalaren eta gizarte-eragileen arteko lankidetza-sareak erraztuz (elkarteak, Bolunta, EGK, unibertsitateak, ikastetxeak, enpresak €dira gizarte eragileak).\nItxaso Erroteta Gazteria eta Kirol zinegotziak Plana aurkeztu du gaur goizean Alex López Kiribil entitateko ordezkariarekin batera. Errotetak Bilboko Udalak honako hau nahi duela nabarmendu du:"Gazteek beren gaitasunak eta gaitasunak hobetzen lagunduko dieten esperientziak eskuratzea, baina baita beren hazkunde pertsonala ere. Parte hartzea nahi dugu, etxetik gertu edo urrunago egiteko aukerak dituztela jakin dezaten nahi dugu, nolanahi ere, esperientzia aberasgarriak eta beren inguruko beste neska-mutil batzuekin partekatuak, eta gaur egun Europak beraientzat duen agertoki handia kontuan hartuta". Errotetak gaineratu duenez, beste helburuetako bat "Bilbon boluntariotza proiektuak hemen, hirian, garatu nahi dituzten gazteak hartzea da".\nGazteen Boluntariotza eta Parte Hartzea Sustatzeko Udal Programa sortu zen Bilboko Udalaren eta Bilbon boluntariotzaren arloan lan egiten duten entitateen elkarlanetik. 2020an, Udalak gogoeta eta eztabaida bat hasi zuen boluntariotzako programak zeuzkaten 30 entitaterekin, zeintzuek Programaren behin betiko diseinuan lagundu baitute.\nGainera, iaztik, 2020tik, Udala lanean ari da, plan hau ezagutzera emateko eta haren garrantziaz zenbait sektore sentsibilizatzeko zenbait ekinbidetan:\n35 elkarte aurkitu ditu Bilbon gazteen parte hartze eta boluntariotzako proiektuak dauzkatenak. Proiektu horiei agerikotasuna eta proiekzioa eman zaie, beste gazte batzuek ere parte hartzeko.\nUdaleko langileei formazioa eman die boluntariotzaren inguruan, interesa duten gazteek nahiz elkarteek ekar ditzaketen informazio-beharrizanei erantzuteko.\nThink Tank edo talde eragile bat jarri du abian, Udalarekin elkarlanean aritzen diren 16 entitate laguntzailerekin (Zinegoak elkartea, Gurutze Gorria, Gorabide, Berdeago, Umeak kalean, Deustuko Unibertsitatea, EHU, eta beste),\nEkintzailetza solidarioko ekimenak sustatu dira eta laguntza eman zaie 7 entitateri, dirulaguntza-lerro baten bidez, guztira 20.000 euro emanez.\nAtal bat sortu da Bilbao Gazte Udalaren web orrian, gazte boluntarioen, proiektuen eta deialdien gaineko informazioarekin.\nProgramari buruz sentsibilizatzeko 5 tailer garatu dira, eta 171 gaztek hartu dute parte, Bilboko bi ikastetxetako batxilergokoek eta formazio-zikloetakoek, hala nola San Luis eta Esclavas Tívoli.\n2021EKO EKINTZAK, EUROPAKO ELKARTASUN KIDEGOA\nIaz sustatutako lan-ildoekin jarraitzeaz gainera, 2021ean, programak arreta berezia jarriko dio Erasmus + Europar Elkartasun Kidegoa (CES) programari. Europar Batasunak sustatzen duen programa bat da, 18 eta 30 urte bitarteko gazteentzat, eta aukera ematen du boluntariotza-proiektuak gauzatzeko nahiz atzerrian, nahiz Estatuan bertan, europar erkidegoei eta herritarrei laguntzearren.\nPrograma honek aukera ematen die gazteei 2 eta 12 hilabete bitarteko epe batean esperientzia aberasgarri bat bizitzeko, EBren finantzaketarekin, eta, hala, ezagutzak, ahalmenak eta laguntza eskuratzeko, eurak pertsona moduan eta profesional moduan haztearren.\nProgramaren xede nagusia da gazteek parte hartzea gizarte inklusiboago baten eraikuntzan, eta, hala, gizarte sektore zaurgarrienei laguntzea, hartara gazteek gaitasun handiagoa har dezaten europar erkidegoak etorkizunean izango dituen desafioei aurre egiteko.\nPrograma hau sustatzeko, ia ezezaguna baita gazteentzat nahiz Bilboko entitateentzat, Udalak era bateko eta besteko laguntzak sustatu ditu:\nInformazio eta aholku zerbitzua jarri du abian hirugarren sektorean boluntariotza-programa horrekin elkarlanean ari diren entitateentzat, hartara Europar Batasunak eskatzen dien ziurtagiria lor dezaten, Europar Elkartasun Kidegoari proiektuak aurkeztu ahal izateko. Iazko atzenengo hiruhilekoan zehar, entitate horietako hiruk lortu zuten ziurtagiri hori, eta, gaur den egunean, apirilean egingo den hurrengo deialdian ere aurkezteko moduan izango dira. Aurten, espero da gehiago izatea eskakizun hori beteko duten entitateak.\nUdalaren programak, Udal Etxebizitzak udal entitatearekin elkarlanean, udaleko entitateen esku jarri du etxebizitza bat, hiru europar boluntario ostatatzeko. Iritsiko diren lehen pertsonak Kiribil elkartearen eskutik iritsiko dira, urteko bigarren seihilekoan, beren boluntario-lana umeentzako eta nerabeentzako aisialdi hezigarriko programetan garatzeko, Udalarekin lotura duten programetan, hain zuzen.\nEuropar boluntariotzako esperientzia honetan ekintzaile izan nahi duten Bilboko gazteei informazioa ematearren eta laguntzearren, Udalak informazio zerbitzu berezia jarri du abian, zeinean Udaleko Gazteria eta Kirol Saileko langileak eta Bolunta agentziako langileak arituko baitira jaramon egiten. Arreta aurrez aurrekoa, telefono bidezkoa eta telematikoa izango da:\nUdala: gazteria@bilbao.eus; BilboGazte udal webgunean; eta aurrez aurrekoa arreta Venezuela plazan, 2. zenbakian, 4. solairuan, astelehenetik ostiralera, 9:00etatik 14:00etara.\nBolunta: 94 416 15 11 telefonoan, astelehenetik ostiralera, 9:30etik 14:00etara, eta 16:00etatik 19:30era.\nAzkenik, Europar Elkartasun Kidegoaren programa ezagutzera ematearren, gaur abiatuko da zabalkunde-kanpaina bat Udalaren sare sozialen bidez eta beste baliabide batzuen bidez (hala nola autobusetako berinapeak). Kanpainak apirilaren 15era arte iraungo du.


About: dbpedia-eu:Italia Goto Sponge NotDistinct Permalink\nItalia (italieraz: Italia edo Repubblica Italiana) Europa hegoaldeko estatua da. Hiriburua eta hiri nagusia Erroma du. Italiar penintsulan, Po ibaiko haranean eta Mediterraneoko Sizilia nahiz Sardinia irletan zabaltzen da herrialdea. Frantzia, Suitza, Austria eta Esloveniarekin ditu mugak iparraldean. San Marino eta Vatikano Hiria Italian barneko estatu independenteak dira.\nItalia (italieraz: Italia edo Repubblica Italiana) Europa hegoaldeko estatua da. Hiriburua eta hiri nagusia Erroma du. Italiar penintsulan, Po ibaiko haranean eta Mediterraneoko Sizilia nahiz Sardinia irletan zabaltzen da herrialdea. Frantzia, Suitza, Austria eta Esloveniarekin ditu mugak iparraldean. San Marino eta Vatikano Hiria Italian barneko estatu independenteak dira. Herrialdea bi eskualdetan banatu ohi da: iparralde hiritarra (iparraldeko mugaren eta Anconako portuaren artekoa) eta hegoalde nekazaria. Iparraldean daude hiri nagusi eta jendetsuenak (biztanleria osoaren ia bi herenak). Hegoaldean nekazaritza da bizibide nagusia, ekonomia askoz atzeratuagoa dago iparraldean baino, eta askoz jende gutxiago bizi da.\nLocation Italy EU Europe.png


Udalaren Enplegu Planetan urtarriletik lanean aritu diren 81 herritarrak ari dira dagozkien proiektuak amaitzen, eta herriko kaleetan agerikoa da sei hileotan egin duten lanaren emaitza. Oinarrizko pinturan, zurgintzan, igeltserotzan, enplegu berdean, iturgintzan, elektrizitatean eta muralak egiten aritu dira plan horien baitan. Muralista lanetan aritu diren herritarrek egindakoa da bistara ikusgarriena, eta lan horietako batean egin dute gaur agerraldia: Dinamitako emakume langileen omenez Gaztain kalean egindako margoaren aurrean.\n“Herria ez da egiten bakarrik proiektu erraldoiekin, txikiagoek ere eragina dute herritarren egunerokotasunean”, adierazi du Iñigo Hernando alkateak, murala egin duten langileen ondoan; herri atseginagoa egiten laguntzen dute. Hain zuzen, duela bi urte eta erdi aurkeztutako Gobernu Planean herri atseginagoa egitea ardatz gisa ezarri zela azaldu du; herri atsegina, pertsonentzat eraikia, inklusiboa, lantokia ere badena, parte hartzailea, sortzailea eta feminista dira ardatz nagusietakoak. Eta ondoan zuen irudiak zein hori egiteko moduak, balore guzti horiek biltzen dituela adierazi du alkateak. Gainera, herriko historiari begiratu eta Dinamitako emakumeei erreferentzia egiteak balio erantsia eman diola uste du.\nJose Luis Bernal Enplegu zinegotziak ere “artista anonimo horiei” aitortza egin, euren lana eskertu, eta “herria hobetzeko gauza politak” egin daitezkeen adibidetzat jarri du obra. Herriko historiaren zati garrantzitsua izan ziren Dinamitako emakume langileei omen egitea ere goretsi du, eta Enplegu Planen arrakasta ikusita, bide beretik jarraitzeko asmoa adierazi du. Uztailean jarriko dira martxan hurrengo Enplegu Planak.\nGaztaroa-Sartu irabazi asmorik gabeko elkartea da enplegu programa horiek kudeatzen dituena, eta Karmele Artaraz zuzendaria izan da ekitaldian, Galdakaoko programaren arrakasta ikusarazten. Programa hauek bi helburu nagusi dituztela azaldu du: batetik, lana aurkitzeko zailtasuna duten pertsonei aukera bat ematea, eta bestetik, herria hobetzen laguntzea. Eta, bere esanetan, agerian dago helburu guztiak bete direla. Esperientziarik gabeko herritarrek egindako lana du horren erakusletzat: “Itzela da emaitza”.\n‘Bada’ da artista berriei formakuntza eman eta haiekin elkarlanean aritzen dena eta harro dago programak ematen duenarekin: “Lan kolektiboa da eta jendeak prozesu guztian parte hartzen du; diseinuak ere kolektiboki egiten ditugu”. Dinamitako emakumeei eskainitako irudiari dagokionez, historiari heldu izanak eta hori emakumeen ikuspegitik egin izanak bereziki poztu du.\nHain zuzen, lan horren diseinua Jessica, Iratxe eta Desairerena da; Enplegu Planean aritu diren hiru emakume galdakoztar horiena. Badaren laguntzarekin egin zuten diseinua, eta, murala bera ere egin dute; are, bakoitzak emakume baten irudia marraztu du, esaterako. Agerraldian egon ezin izan duten beste bi kideekin egin dute irudia, sei hilabeteotan ondu dituzten beste hiru muralak bezala.\n“Esperientzia errepikaezina da, eskerrik asko aukeragatik”, adierazi diete pozarren sustatzaile guztiei pozarren; “asko ikasi dugu, dena, eta talde ederra osatu dugu; eskerrik asko”.\nAurrerantzean ere etorriko dira antzeko egitasmo gehiago.


Euskal Herriko Boletus mardulenetakoa da. Txapela zuri grisaxka da, ez du inoiz kolore arrosaxkarik edo gorrixkarik. Txapelarekin konparatuz, hanka txikia du, eta sareduna gainera. Mamia zuri horixka da, baina moztean berehala urdintzen da. Usain desatsegina eta zapore gozoa du. Espezie hilgarria ez den arren, oso pozointsua da; tripako oinatze latzak sor ditzake.\nDeskribatzailea: Lenz. (1831)\nTxapela, hasieran hemiesferikoa den arren, gero ganbil eta ganbil-zabalduaren forma du. Diametroa 10-30 cm-koa da, mamitsua, trinkoa eta zuri grisaxka kolorekoa. Perretxiko honek ez du inoiz kolorazio arrosarik edota gorririk. Ertz inbolutua du, eta gingildurak edo tolesturak izaten ditu askotan. Kutikula belusatua da gazteetan.\nTxapelarekin alderatuz, hanka oso motza da, 4-15 x 3-10 cm-koa. Oso barrunbetsua da, goialdea horia, erdialdea gorrixka eta oinarria hori-arrexka da. Saretxo gorri-laranja du.\nLodia eta zuri horixka kolorekoa da; ebakitzean urdindu egiten dena. Hasieran usain nahiko ahula izaten du, garraztua, baina ondoren oso desatsegina. Zapore gozokoa da.\nJalkinean oliba-marroi kolorea du, eta esporek 12-15,5 x 5,5-7 μm-ko tamaina dute. Fusiformeak dira.\nEspezie termofilo hau, hostozabalen basoetan agertzen da; harizti eta pagadietan batez ere, karezko lur basikoak dauden ingurunean.\nPerretxiko hau uztaila eta abendu bitartean ateratzen da.\nNahiz eta izen deigarria izan, ez da onddo hilgarria, bai ordea oso pozoitsua, gordinik janez gero batez ere. Purga-ondorioak dituzten sabeleko arazoak eragiten ditu, eta ondoren, tripako oinaze latzak sortzen ditu.


Aparkalekuari buruzko informazioa :: Parking Montesa 41\nAparkaleku guztiak > Parking Montesa 41\nNola irekitzen da aparkalekua\nParking sin barreras Ikusi gehiago\nParking sin barreras Ikusi gutxiago\nAparkaldiaren ordainketa zure diru-zorroko saldoarekin egingo da.\nAbonuak eta erreserbak tarifatze baldintza propioetara lotuak daude.\nNola ordaindu gune urdina Ez parking bat behar duzu? Denda edo negozio bat al daukazu? Nola truka ditzakezu zure kupoiak? Alokatu zure garajeko plaza Servicio para empresas


Ingurumen Departamentuak klima aldaketari aurre egiteko programa jarriko du martxan, 661.000 euro bideratuz - Aktualitatea - gipuzkoaingurumena\nIngurumen Departamentuak klima aldaketari aurre egiteko programa jarriko du martxan, 661.000 euro bideratuz\nDepartamentuaren aurtengo aurrekontua % 10,53 igo da\nAurrekontua % 10,53 igo da. Izan ere, 21,5 milioitik 23,7 milioira pasa da. Ingurumen arloan % 6 igo da eta Obra Hidraulikoen arloan, berriz, % 3. Ingurumenak 14,9 milioi izango ditu, hau da, % 63, eta Obra Hidraulikoak, berriz, 7,6 milioi, hau da, % 32.\nAsensiok azaldu du hazkunde horrek behar bati erantzuten diola: ingurumenaren arloko erronkei heldu behar zaie, eta lurraldearen jasangarritasunerantz aurrerapausoak eman behar ditugu, klima aldaketari buruz Parisen egin zen gailurrean ezarritako helburuak betetzeko. Departamentuak programa berri bat sortu du klima aldaketari aurre egiteko, eta horretarako 661.000 milioi euro bideratu ditu. Programa berri horren helburua da klima aldaketari aurre egiteko Gipuzkoako lurralde estrategia garatzea. Estrategia horretan funtsezkoak izango dira gainerako maila instituzionaletan egingo diren ekintzak eta planak.\n“Programa honekin elkartasun eta lankidetza mezu bat ere bidali nahi dugu, herritarrak sentsibilizatu nahi ditugu. Izan ere, munduko txoko guztietatik ekin behar diogu berotze globalaren kontrako borrokari, eta, Parisen esan zen bezala, 2ºC ez gainditzearen helburuari. Zentzu horretan, Gipuzkoako Foru Aldundiaren konpromisoa erabatekoa da”, adierazi du Asensiok.\nAsensiok azaldu du egungo aurrekontuetatik desagertu egin direla 7/2008 Foru Arauan jasotako urte anitzekoak, hondakinen kudeaketari zegozkionak, eta oraindik 78 milioi zeudela gauzatzeke. Izan ere, azpiegitura berriak, epe laburrera eraikiko direnak, zeharka kudeatuko dira, eta ez zuzenean, lehen aurreikusita zegoen bezala; horregatik, Gipuzkoako Ingurumen Gunearen diseinua, finantzazioa, eraikuntza, operazioa eta mantenimendua kanon bidez ordainduko da. Behin betiko eredu ekonomiko berria Batzar Nagusietan 2017an eztabaidatu eta onartuko den Hiri Hondakinen Kudeaketako Plan Integral berrian definituko da.\nAurrekontu honekin Departamentuak 2015-2019 Kudeaketa Plangintzaren 5 helburu estrategikoak bete nahi ditu. Hau da, behin betiko konpontzea hondakinen kudeaketaren arazoa, iraunkortasun ekonomikoaren, sozialaren eta ingurumenekoaren irizpideen bitartez; ura hornitzeko sistemen bermeak indartzea eta hondakin-uren saneamendua osatzea; lankidetza organo baten sorrera birziklapenaren eta berrerabilpenaren inguruan; iraunkortasuna Gipuzkoaren nortasun-ezaugarri bihurtzea, eta helburu horretan lurraldeko herritar, erakunde, egitura ekonomiko eta sozial guztiak sartzea; eta Gipuzkoako hondartzak integralki kudeatzea.\nHori dela eta, Ingurumen Zuzendaritzak bost programa ditu: ingurumena, hondakinak eta hondartzak, iraunkortasuna, degradatutako esparruak, energia iraunkorra eta klima aldaketa.\nObra Hidraulikoei dagokienez, bi programa ditu: azpiegitura hidraulikoak, 5,5 milioirekin, eta uraren baliabideak eta kalitatea, 1,7 milioirekin. Helburua da ura hornitzeko sistemen bermeak indartzea eta hondakin uren saneamendua osatzea.


Keta Babyautok ezin punturik atera lehen partidan Beasainen . diariovasco.com\nKeta Babyautok ezin punturik atera lehen partidan Beasainen\nHasiera. Gauzak zuzentzen jarraitu beharko du Rauleagak. / AMAXKAR\nMarkagailuan aurretik jarri ziren Rauleagaren mutilak partida hasi eta berehala baino etxekoak nagusitu ziren: 3-2\nBeasainen eman zion hasiera Keta Babyautok denboraldiari, baina ez nahi bezala. Partidan aurretik jarri arren, 3-2ko emaitzarekin amaitu eta esku hutsik itzuli ziren etxera.\nNorgehiagoka bikain hasi zen Ketarentzat. 5. minuturako aurretik ziren Pablo Alvarezen golari esker. Jokoa, ordea, berdintsua zen eta ez zuen inork partidaren kontrola eskuratzen. Aukera gutxi izan ziren lehen zatian eta atsedenaldirako minutu gutxiren faltan, Beasainek partida berdintzea lortu zuen geldikako jokaldi batean.\nBigarrenean, Keta atzean sartu eta kontraerasora jokatu zuen. Beasainek gehiago ukitu zuen eta geldikako beste jokaldi batean bigarrena egitea lortu zuten. Aukera garbiak izan arren, ezin izan zuten gauzatu getariarrek eta minutuak aurrera egin ahala, beasaindarrek 3. gola egitea lortu zuten. Ketak aurrera egin zuen eta baita distantziak murriztea lortu ere. Penalti bati esker, Mikel Agirrek 3-2koa ezarri zuen. Azken minutuetan beasaindarren area inguruan ibili arren, ez zuten partida berdintzea lortu.\nRauleaga eta Azpitartek zelairatutako taldea ondorengoa izan zen; Julen Azpeitia, Maikel Larrañaga, Oier Idiakez, Imanol Gereka, Gorka Lazkano, Paulo Alvarez, Jokin Etxabe, Ander Epelde, Jon Galarraga, Iker Agirre eta Ander Lazkano. Bigarren zatian jokatu zuten baita Mikel Agirre, Jon Barreiros, Ion Eguren eta Joseba Aizpuruk.\nDatorren larunbatean, Idiazabal jasoko dute Mendibeltzen arratsaldeko 18:30ean etxeko estreinaldian. Jubenilek aldiz, 2-0 galdu zuten beraien lehen partidan Ekintzaren aurka.